Wujudkan Suruhanjaya Siasatan Diraja, rampas kembali tanah Pahang diceroboh!

Oleh Ainul Illia Meor Suzurudin

BANGI, 15 Rabiulakhir 1442H, Selasa – Biar apa pun keputusan kes semakan kehakiman yang difailkan 111 pekebun durian haram Raub, hakikatnya seluruh tanah dan hasil bumi negeri Pahang masih dalam bahaya.

Sebelum ini, 111 pekebun berkenaan memfailkan permohonan ke mahkamah bagi menyemak arahan kerajaan negeri yang menggesa mereka mengosongkan tanah kebun.

Mahkamah Tinggi Kuantan menetapkan keputusan permohonan bagi mengetepikan notis pengosongan tanah pada 9 Disember depan.

Dilaporkan, bukan kes ini sahaja, banyak lagi siri pencerobohan tanah dan hutan yang kini dibongkar satu persatu.

Naib Pengerusi Pertubuhan Pembela-Pembela Islam (PEMBELA), Ustaz Masridzi Sat berkata, kartel yang menguasai projek akan terus menguasai dan menjarah hasil bumi Pahang.

Sementara kerajaan dan penguatkuasa pula dikhuatiri terus lemah sehingga menyebabkan nasib rakyat peribumi akan terus dilayan sebagai kelas dua dalam negeri mereka sendiri.

Beliau menegaskan, rakyat selalu dipergunakan ketika perlu sahaja, contohnya ketika mendapatkan undi dalam pilihan raya.

Bagaimanapun, keadaan berubah apabila segelintir pemimpin politik mendapat jawatan dan kuasa, mereka cepat sombong dan tidak lagi mendengar keluhan rakyat marhaen sebaliknya melayani tauke-tauke syarikat yang banyak duit.

“Fenomena kacang lupakan kulit ini juga berlaku dalam kes pencerobohan tanah di negeri Pahang.

“Bila kerajaan ditipu oleh penceroboh dan mengalami kerugian jutaan ringgit, NGO Melayu Islam-lah yang menggerakkan gelombang kebangkitan rakyat untuk mempertahankan kerajaan.

“… sama seperti di Kuala Lumpur, gerakan bantahan ICERD yang turut digerakkan oleh NGO Melayu Islam hingga akhirnya membuahkan hasil pertukaran kerajaan,” katanya ketika dihubungi Ismaweb.net, hari ini.

Apa yang menyedihkan, kata Ustaz Masridzi, seperti yang pernah dinyatakan oleh Presiden UMNO dalam satu pertemuan dengan PEMBELA suatu ketika dahulu, ‘NGO ini umpama daun kari, dipakai orang ketika nak masak gulai tapi bila dah masak dan waktu nak makan, daun kari dikutip dan dicampak ketepi.’

Demikian juga suara NGO Melayu dan rakyat yang prihatin di bumi Pahang, katanya.

“Telah berkali-kali mereka bersuara untuk meminta pihak kerajaan serius memerangi isu pencerobohan tanah dan hasil bumi negeri ini, namun usahkan suara kita nak dilayan, memo yang dihantar pun Menteri Besar tidak mahu turun untuk terima walaupun cuma beberapa minit.

“Tauke-tauke Cina pula ‘bergelak ketawa’ menjarah hasil bumi dan menceroboh tanah kerajaan dan hutan simpan bersama segelintir pemimpin yang tamak dan berkepentingan diri,” luahnya.

Memetik kata-kata bekas pengarah SPRM di Pahang dulu, “Pahang negeri yang luas dan kaya dengan hasil bumi, sepatutnya rakyat negeri ini kaya dah macam di Brunei.

Pun begitu, sikap segelintir mereka yang tamak haloba akhirnya menyebabkan hasil bumi yang dikurniakan oleh Allah SWT menjadi milik orang lain.

“Rakyat tetap susah menderita. Nak dapat tanah seekar dua pon susah, tapi penceroboh boleh dapat ratusan bahkan ribuan ekar tanah dengan mudah dan senang,” kata Ustaz Masridzi.

‘Gelombang rakyat boleh berlaku lagi seperti Himpunan 812’

Dalam pada itu, Ustaz Masridzi juga percaya, Sultan Pahang turut berdukacita ekoran kejadian ini, namun kepada siapa baginda hendak meletakkan harapan jika sikap pemimpin masih berlunak dengan penceroboh.

“Gelombang perubahan boleh berlaku jika Tuanku Sultan bertegas, para pemimpin berwibawa dan berintegriti tinggi untuk memacu perubahan.

“Serta gelombang rakyat yang dipimpin oleh gabungan NGO, ulama, badan dakwah, persatuan kebajikan komuniti yang disisihkan bangkit berkumpul dan bersuara lantang seperti gelombang Himpunan 812 Bantahan ICERD dulu yang pernah menggegarkan negara,” katanya.

Tubuh Suruhanjaya Siasatan Diraja Pemutihan Tanah

Justeru, bagi membanteras kegiatan haram yang sudah berleluasa sejak sekian lama ini, beliau mencadangkan suatu Badan Suruhanjaya Siasatan Diraja Pemutihan Tanah dan hasil bumi negeri Pahang diwujudkan.

Katanya, ia perlu melibatkan pihak yang berkecuali bagi menyemak, menyiasat, membaik pulih dan mendakwa mana-mana konsesi syarikat atau agensi yang didapati menyeleweng, menyalah guna kuasa, bersubahat dan terlibat dengan rasuah.

Ini termasuk merampas kembali tanah dan menuntut ganti rugi maksimum ke atas jenayah yang telah dilakukan selama ini.

“Jika Suruhanjaya Diraja Pemutihan Tanah dan hasil bumi negeri Pahang ini dapat ditubuh dan digerakkan, insya-Allah akan ada sinar buat rakyat peribumi untuk melihat pembelaan terhadap nasib anak jati rakyat bumi bertuah ini akan menjadi kenyataan,” katanya.


30 ladang babi di Pulau Pinang dijangkiti ASF

GEORGE TOWN, 23 Rejab 1444H, Selasa – Jabatan Perkhidmatan Veterinar Negeri Pulau Pinang (JPVPP) telah mengesahkan bahawa penyakit African Swine Fever (ASF) telah menjangkiti 30 ladang babi komersial di negeri itu setakat ini.

JPVPP dalam kenyataan berkata, sebanyak 19 ladang dijangkiti di Daerah Seberang Perai Selatan; dua di Daerah Seberang Perai Tengah; enam di Daerah Seberang Perai Utara dan tiga di Daerah Barat Daya, melibatkan 68,659 ekor babi.

“Bagi mengawal dan mencegah perebakan penyakit ASF, JPVPP menjalankan polisi ‘stamping out’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) bagi penyakit ASF.

“Polisi ini diamalkan dengan tujuan menghapuskan virus supaya penternak dapat menternak semula dengan selamat serta bebas daripada penyakit ASF, seterusnya menjamin bekalan daging babi dalam negara mencukupi,” menurut kenyataan itu.

Menurut JPVPP langkah pemusnahan dijalankan bermula 5 Januari lepas apabila kes pertama ASF dikesan dan kini, kadar perebakan penyakit dilihat semakin perlahan.

Katanya, penemuan karkas babi dengan tanda-tanda klinikal seperti penyakit ASF di rumah sembelih telah berkurang atau tiada serta tiada aduan kematian babi yang tinggi di ladang babi.

Jabatan itu berkata, hal tersebut menunjukkan kaedah ‘stamping out’ yang dijalankan memberi kesan yang amat baik dan hingga hari ini, sebanyak 14,385 ekor babi telah dilupuskan daripada 16 ladang.

Dari segi bekalan, JPVPP berkata, bekalan daging babi di seluruh negeri mencukupi dengan kadar sara diri (SSL) masih melebihi 100 peratus iaitu terdapat 94 ladang babi negatif ASF dengan 198,586 ekor babi.

“Orang awam dinasihatkan agar tidak berasa cemas dengan kejadian penyakit ASF ini kerana penyakit ini bukanlah penyakit zoonotik dan hanya menjangkiti ternakan babi serta babi hutan, namun, ia merupakan penyakit yang berkepentingan ekonomi,” katanya. – Bernama


COVID-19: Indonesia catat 1,205 kematian dalam tempoh 24 jam

JAKARTA, 6 Zulhijjah 1442H, Jumaat – Indonesia merekodkan 1,205 kematian akibat COVID-19, jumlah kematian harian tertinggi ketika kes positif baharu berterusan melebihi angka 50,000.

Menurut data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, jumlah kematian keseluruhan akibat virus itu kini meningkat kepada 71,397 orang.

Provinsi Jawa Timur mencatatkan jumlah kematian harian tertinggi iaitu sebanyak 345 orang, diikuti Jawa Tengah (255), Jawa Barat (137), Jakarta (132) dan selebihnya di provinsi-provinsi lain.

Kes baharu COVID-19 di Indonesia hari ini direkodkan sebanyak 54,000 menjadikan jumlah kes keseluruhan kini meningkat kepada 2,780,803 kes, dengan sebanyak 504,915 pesakit aktif (dirawat).

Menteri Koordinator Bidang Pembangunan Manusia dan Kebudayaan Muhadjir Effendy dalam sidang media hari ini mengumumkan Pemberlakuan Pembatasan Kegiatan Masyarakat Darurat (PPKM Darurat) di Pulau Jawa dan Bali yang tamat pada 20 Julai, dilanjutkan lagi sehingga 30 Julai ini.

Pemerintah Indonesia sebelum ini menguatkuasakan PPKM Darurat sejak 3 Julai lepas berikutan peningkatan kes COVID-19 akibat varian Delta yang lebih cepat menular.

Antara peraturan PPKM Darurat adalah penutupan pusat-pusat membeli belah, penerapan 100 peratus bekerja dari rumah bagi sektor kurang penting, penutupan rumah-rumah ibadat, pembelajaran dari rumah sepenuhnya, larangan makan di restoren, kedai makan atau warung dan tempat-tempat atau pusat pelancongan dan rekreasi ditutup, selain larangan merentas daerah. – Bernama


Hina Islam: PEMBELA lancar petisyen desak Crackhouse Comedy ditutup

BANGI, 14 Zulhijjah 1443H, Khamis – Pertubuhan-Pertubuhan Pembela Islam (PEMBELA) hari ini melancarkan petisyen mendesak Crackhouse Comedy Club di Taman Tun Dr Ismail (TTDI) ditutup terus dan menarik lesen operasi premis itu secara mutlak.

Petisyen desakan di platform change.org itu adalah susulan beberapa kes menghina Islam dalam persembahan komedi di kelab terbabit, termasuk video seorang wanita menanggalkan tudung dan pakaian setelah mengaku menghafaz al-Quran.

Malah, hasil selidik pelbagai pihak, beberapa lagi video persembahan lain turut tersebar termasuk kenyataan-kenyataan media sosial pengasas kelab berkenaan, Rizal Van Geyzel yang banyak membuat lawak mengenai Islam, Melayu serta Bumiputera.

Ini termasuk tangkap layar hantaran seorang wanita muslim bertudung dimalukan ketika disuruh membuka minuman keras oleh seorang pelawak di pentas berkenaan.

“Kita dimaklumkan bahawa DBKL telah mengarahkan penutupan sementara bagi premis ini rentetan kes wanita hina Islam baru-baru ini.

“Namun, kita merasakan penutupan sementara itu adalah tidak setimpal memandangkan pengasas sendiri sudah banyak melampaui batas seolah-olah sebagai sokongan kepada sesiapa sahaja yang ingin berbuat perkara yang sama di atas platformnya itu,” kata PEMBELA.

Menurut PEMBELA, Dewan Bandaraya Kuala Lumpur (DBKL) melalui Timbalan Menteri Wilayah memaklumkan bahawa premis itu beroperasi tanpa lesen yang sepatutnya.

Justeru, perkara itu sudah cukup menjadi penguat untuk lesen perniagaan premis terbabit ditarik secara mutlak.

“Kami mengajak seluruh rakyat Malaysia agar menyokong dan menyebarkan petisyen ini supaya Kelab Crackhouse Comedy ini ditutup terus dan sebagai iktibar kepada mana-mana premis hiburan sebegini agar menjaga batas-batas yang berteraskan nilai-nilai dalam Perlembagaan Persekutuan di mana Islam, Melayu dan Bumiputera adalah asas penting.

“Tutup terus Crackhouse Comedy TTDI! Sebarkan petisyen ini ke seluruh pelusuk bandar, kampung dan ceruk,” kata PEMBELA.

Tandatangan petisyen di sini: http://bit.ly/TutupCrackhouseComedy


‘Busuk ikan dari kepalanya, bukan ekornya’

PERGOLAKAN politik yang berlaku di Melaka dalam tempoh seminggu ini jelas menunjukkan kepada kita bahawa perpecahan parti politik sudah semakin parah, sama ada di peringkat akar umbi hinggalah kepada kepimpinan tertinggi. Apa yang lebih teruk, perselisihan faham di kalangan kepimpinan menyebabkan rakyat dan negeri tergadai. Apabila rosak kepimpinan maka rosaklah seluruhnya kerana busuk ikan itu bermula dari kepala, bukan ekornya.

2. Melaka mempunyai pengundi campuran dengan 58 peratus adalah etnik Melayu yang terkenal dengan penyokong tegar dan fanatik UMNO seterusnya majoriti dan menyumbang kepada kemenangan besar kepada BN/UMNO dalam setiap pilihan raya umum. Namun sejak pilihan raya umum 2008, pengundi Cina yang asalnya juga menyokong BN telah beralih kepada DAP. Kemuncaknya pada Pilihan Raya Umum (PRU) ke-14, 2018, akhirnya negeri ini jatuh kepada pakatan parti pembangkang iaitu Pakatan Harapan (PH) dengan majoriti tipis dengan 15 DUN dimenangi PH berbanding 13 DUN dikuasai BN. Menurut kajian, keputusan luar jangka tersebut disebabkan oleh isu nasional dan tekad untuk menjatuhkan BN oleh pengundi terutamanya golongan muda atau first time voters. PH menang di kawasan bandar dan majoriti etnik Cina manakala BN/UMNO terus unggul di kawasan luar bandar dan majoriti etnik Melayu. Apabila Bersatu keluar daripada PH dan membentuk Perikatan Nasional (PN) pada Mac 2020, kerajaan Melaka bertukar tangan daripada PH kepada PN hasil daripada lompat parti oleh dua ADUN Bersatu, satu ADUN PKR dan satu ADUN DAP menjadikan PN menguasai 17 kerusi DUN manakala PH hanya tinggal 11 kerusi DUN. Maka berakhirlah dominasi DAP dalam kerajaan Melaka selama 22 bulan.

3. Namun baru-baru ini, tindakan YB Sungai Udang (UMNO) yang juga bekas Ketua Menteri Melaka bersama satu ADUN UMNO, satu ADUN Bersatu dan satu ADUN Bebas menarik sokongan kepada PN di atas dakwaan bahawa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir telah menjadikan Ketua Menteri hilang keabsahan dengan hanya 13 kerusi DUN. Tindakan ini telah mencetuskan ketidakstabilan politik sehingga Tuan Yang Di-Pertua (TYT) terpaksa menerima cadangan agar DUN dibubarkan dan piihan raya negeri diadakan dalam masa terdekat.

4. Tindakan ADUN Sungai Udang itu tidaklah membawa kepada suasana yang lebih baik bahkan menjemput mudarat yang lebih besar jika PH yang didominasi oleh DAP diberi peluang memerintah kembali. Cukuplah pengalaman kita terpaksa berdemo dan ke balai polis siang dan malam ketika 22 bulan PH memerintah atas pelbagai isu seperti isu arak, pengiktirafan UEC, penularan ajaran Syiah, penghinaan Nabi ﷺ, isu komunis dan lain-lain. Adakah tindakan beliau itu didasari dendam dan perselisihan peribadi ketika kalah dalam pemilihan UMNO Tangga Batu sebelum ini? Apakah beliau sanggup mengutamakan kepentingan peribadi dan menjual prinsip sehingga berpakat dengan Presiden PKR untuk mencalonkan dirinya sebagai Ketua Menteri yang baru? Adegan lompat parti ini sudah tentu telah merisikokan rakyat Melaka untuk mengundi ketika COVID-19 dan menggugat kepercayaan rakyat kepada sistem politik negara. Jika betul dakwaan yang dikemukakan, seharusnya penyelewengan itu harus dilaporkan kepada SPRM dan tindakan mahkamah perlu diambil, bukannya menggadaikan nasib rakyat dan negeri.

5. Politik kepartian jatuh menjatuhkan dan mengaibkan lawan serta lompat parti tidak akan membawa kita beragenda menuju negara maju. Sudahlah Wawasan 2020 tidak tercapai, rakyat kini berpecah, kurang produktif dan negara sibuk berperang dengan isu-isu dalaman. Cadangan penyelesaian yang lebih baik pada ketika ini adalah membentuk kerajaan sementara yang diketuai Setiausaha Kerajaan Negeri, dibantu pentadbir awam dan tokoh masyarakat yang berpengalaman. Duli Yang Maha Mulia Yang Di-Pertuan Agong dengan kuasa yang ada boleh mengisytiharkan darurat untuk negeri Melaka bagi menangguhkan terlebih dahulu pilihan raya tersebut sehingga tarikh PRU15 kelak. Bajet pilihan raya yang ada juga boleh disalurkan sebagai bantuan kepada rakyat yang masih lagi ramai terkesan akibat wabak COVID-19. Dalam keadaan ketiadaan satu pun parti politik Melayu yang dominan ketika ini, semua parti sama ada UMNO, PAS, Bersatu, BERJASA dan sealiran perlu kembali ke meja rundingan agar ‘Grand Coalition’ dapat dibentuk dengan baik menuju PRU15 demi ummah dan negara. Apa yang lebih penting, rakyat Melaka perlu mengambil pengajaran besar daripada peristiwa ini agar hanya memilih calon muslim yang benar-benar berwibawa, bukannya pengkianat dan berfikiran songsang!

Ustaz Ir Hj Mohd Khoushaini Hj Mohd Naim


Gempa bumi: Pasukan kecemasan PBB sedia dikerah ke Turkiye

ANKARA, 16 Rejab 1444H, Selasa – Pasukan kecemasan Pejabat Pertubuhan Bangsa-Bangsa Bersatu bagi Penyelarasan Hal Ehwal Kemanusiaan (UNOCHA) bersedia untuk dikerahkan ke kawasan yang dilanda gempa bumi di Turkiye dan Syria.

“Kami terkejut dengan gempa bumi dahsyat yang melanda Turkiye dan Syria pada kemuncak musim sejuk ketika ini,” kata UNOCHA dalam kenyataan di Twitter.

Agensi itu berkata, pasukannya sedang menilai kerosakan menerusi Penilaian dan Penyelarasan Bencana PBB (UNDAC).

Pesuruhjaya Tinggi PBB bagi Pelarian, Flippo Grandi berkata, UNHCR bersolidariti untuk rakyat Turkiye dan Syria, selain sedia memberikan bantuan segera kepada mangsa yang terselamat melalui pasukan lapangan.

Angka korban gempa bumi dahsyat di selatan Turkiye dan Syria dilaporkan meningkat kepada lebih 3,000 orang, selain 8,533 yang lain cedera.

Setakat ini, 13 negara Kesatuan Eropah (EU) menawarkan pasukan penyelamat untuk membantu Turkiye selepas bencana berkenaan.

Ia membabitkan Bulgaria, Croatia, Czechia, Perancis, Greece, Belanda, Poland, Romania, Hungary, Itali, Sepanyol, Malta dan Slovakia. – Agensi


PAS lebih minat kuasa? Nur Jazlan gesa UMNO tamat kerjasama dalam MN

BANGI, 23 Syawal 1442H, Jumaat – Timbalan Pengerusi UMNO Johor, Datuk Nur Jazlan Mohamed menggesa, UMNO menamatkan kerjasama dengan PAS menerusi Muafakat Nasional (MN) dalam menghadapi Pilihan Raya Umum ke-15 (PRU15).

Beliau berkata, UMNO tidak lagi boleh mengharapkan PAS bersikap ikhlas dalam mendukung tanggungjawabnya sebagai rakan sekutu dalam MN.

“UMNO telah lama menyimpan syak terhadap pemimpin PAS… akhir-akhir ini, mereka kelihatan lebih berminat untuk memperoleh kuasa dan kedudukan, malah dalam keadaan tertentu, wang (juga menjadi keutamaan).

“Dalam kes melibatkan (tanah) Lembaga Getah Malaysia (LGM), ternyata ada beberapa dakwaan yang cukup serius,” katanya seperti dipetik FMT.

Selain menolak MN, Nur Jazlan menuduh PAS sebagai parti yang gagal mempamerkan tadbir urus baik di beberapa negeri pimpinannya dari dahulu hingga sekarang.

“Kegagalan kerajaan negeri di bawah pimpinan Abdul Hadi Awang sebagai Menteri Besar Terengganu dari 1999 hingga 2004 adalah contoh urus tadbir lemah yang saya maksudkan,” katanya.

Beliau turut mendakwa Perdana Menteri, Tan Sri Muhyiddin Yassin lebih memihak kepada PAS berbanding UMNO, malah enggan mengambil tindakan terhadap menteri PAS yang cuai.

Dakwanya, sikap Muhyiddin itu bertujuan memecahbelahkan hubungan PAS-UMNO.

Meskipun begitu, PAS menganggap kenyataan Nur Jazlan yang menggesa UMNO menamatkan kerjasama dengan parti itu dalam MN bagi menghadapi PRU15 berada ‘di luar kerangka UMNO’.

Bahkan Timbalan Presiden PAS, Datuk Tuan Ibrahim Tuan Man menolak kenyataan Timbalan Pengerusi UMNO Johor itu sebagai ‘bukan mewakili kepimpinan tertinggi UMNO’.

Ini kerana katanya, dalam Perhimpunan Agung UMNO hampir semua bahagian telah membuat pendirian mengekalkan hubungan dengan PAS.


Veteran UMNO gesa siasat dakwaan Hamzah Zainuddin

GEORGE TOWN, 27 Syaaban 1444H, Isnin – Veteran UMNO, Tan Sri Mohd Yussof Latiff menggesa pihak berkuasa menyiasat bekas Menteri Dalam Negeri, Datuk Seri Hamzah Zainudin berikutan membuat komen menggambarkan beliau mungkin bersubahat menutup salah laku ahli politik ketika memegang jawatan itu.

Ini berikutan pendedahan pemimpin pembangkang itu baru-baru ini, di mana Hamzah mendakwa memiliki fail berkaitan beberapa pemimpin kerajaan ketika menjadi Menteri Dalam Negeri.

Hamzah dipetik portal berita, memberi amaran kepada kerajaan supaya tidak mencari kesalahan pemimpin Perikatan Nasional (PN) kerana beliau juga boleh melakukan perkara sama terhadap mereka.

Beberapa peguam berkata, kenyataan Hamzah membayangkan bahawa beliau mengetahui mengenai salah laku, sekali gus mempersoalkan mengapa tidak bertindak ke atasnya sewaktu bergelar menteri.

Mereka berkata, menyembunyikan maklumat mengenai jenayah adalah satu kesalahan dan pihak berkuasa harus menyiasat Hamzah.

Selari dengan pandangan itu, Yussof seperti dilapor NST, hari ini turut menyokong bahawa kenyataan Hamzah perlu disiasat.

“Ini kerana dakwaan ini serius dan melibatkan keselamatan negara. Sebagai Menteri Dalam Negeri ketika itu, beliau tidak sepatutnya melindungi penjenayah dan semua fail yang berkenaan harus berada di bawah bidang kuasa pihak berkuasa, seperti polis dan Suruhanjaya Pencegahan Rasuah Malaysia.

“Hamzah ternyata tidak melaksanakan mandat sebagai menteri Kabinet seperti yang dinyatakan dalam ‘sumpah khidmat’ yang dibuatnya di hadapan Yang di-Pertuan Agong.

“Jadi dia patut disiasat atas kesilapan itu,” katanya.

Dalam pada itu, Yussof menggesa pihak berkuasa turut menyiasat sama ada dakwaan Hamzah itu benar.

“Sekiranya dakwaan itu benar, maka mereka yang melakukan kesalahan itu tidak sepatutnya dibiarkan bebas.

“Bagaimanapun, jika dakwaan itu palsu, Hamzah harus didakwa kerana mengganggu fail kerajaan dan didakwa mengikut Akta Rahsia Rasmi,” tegasnya.


PAS perlu kuatkan Perikatan Nasional mulai sekarang: Penganalisis

Oleh Ainul Illia Meor Suzurudin

BANGI, 20 Zulkaedah 1443H, Isnin – Inisiatif PAS untuk tetap meneruskan dan mengharapkan kerjasama dengan Barisan Nasional (BN) serta parti Melayu Islam yang lain sebagai satu pakatan adalah usaha yang penting.

Penganalisis politik, Dr Mazlan Ali berkata, PAS melihat Muafakat Nasional (MN) dalam konteks lebih luas, bukan kerjasama dengan UMNO semata-mata, tetapi juga melibatkan parti Melayu lain yang bersedia berpegang kepada ummah.

“Jadi mungkin PAS melihat UMNO telah menyempitkan konsep MN itu kepada hanya antara PAS dengan UMNO sahaja. Ini mungkin dilihat sebagai bersifat kepentingan kepartian semata-mata, bukan kerana ummah.

“Maka PAS mahu melihat konsep lebih luas, maksudnya ummah yang dilaungkan PAS dan UMNO itu bersifat menyeluruh, bukan parti-parti tertentu sahaja. Nampaknya kita lihat dalam dua pilihan raya yang dibuat sebelum ini,” katanya ketika dihubungi Ismaweb.net, hari ini.

Mengulas lanjut beliau berkata, perkara itu jelas disaksikan apabila PAS konsisten dengan pendirian memilih Perikatan Nasional.

Katanya, walaupun dilihat PAS masih mengharapkan supaya UMNO dapat mempertimbangkan dan meneruskan Muafakat Nasional, namun UMNO seolah-olah tidak berminat sekiranya Bersatu masih ada dalam gabungan itu.

“Jadi saya fikir PAS mungkin selesa sekarang dengan Perikatan Nasional walaupun di Melaka dan Johor, PN tidak menang tetapi kita nampak ada perubahan peningkatan prestasi PAS dan Bersatu di dua-dua negeri.

“Di Johor, misalnya PN menang beberapa kerusi dan meningkatkan undi terutama di kalangan pengundi Melayu. Malah PAS dapat satu kerusi di Maharani,” katanya.

Dr Mazlan berkata, senario itu menunjukkan bahawa ada momentum bersama dengan Bersatu meskipun di negeri yang bukan kubu kuatnya.

“Ini baru negeri yang PAS tak kuat, kalau negeri yang PAS kuat, Terengganu, Kelantan, Kedah dan sesetengah negeri majoriti Melayu mungkin prestasi PN lebih baik daripada itu,” katanya.

Dalam pada itu, beliau berkata, setakat ini UMNO kelihatan begitu yakin bahawa mereka akan menang tanpa bergabung dengan mana-mana parti, serta memandang rendah terhadap ajakan PAS untuk meneruskan kerjasama.

Justeru, di kala PAS meneruskan usaha untuk memujuk UMNO, Dr Mazlan turut mengesyorkan agar PAS mula menyusun strategi berdepan Pilihan Raya Umum ke-15 (PRU15) dengan parti yang sudah sedia ada mahu bekerjasama.

“Saranan saya terhadap PAS, PRU mungkin dah tak lama. Mungkin PAS dah kena buat keputusan akan bersama PN. Sebab setakat ini hanya Bersatu yang menghulur tangan persahabatan.

“UMNO pula berdolak dalih. Sekejap nak sekejap tak nak. Malah di Kelantan dan Terengganu awal-awal lagi mereka dah isytihar mereka akan lawan PAS, takkan kerjasama.

“Jadi bagi saya PAS kena buat keputusan sekarang. Elok PAS perkuatkan PN kerana ia adalah satu pakatan yang berpotensi di Malaysia ini,” katanya.

Katanya lagi, sekiranya PN boleh mewujudkan khemah besar dengan Pakatan Harapan (PH) sebagaimana yang pernah disarankan oleh Tan Sri Muhyiddin Yassin sebelum ini, BN berkemungkinan besar dapat dikalahkan.

“Saya yakin bahawa kalau PN bergabung dengan PH mungkin boleh menewaskan BN dengan mudah,” katanya.


Umat Islam bertanggungjawab pelihara Masjid al-Aqsa

Oleh Siti Hafidah Abd Ghaffar

BANGI, 19 Jamadilawal 1443H, Jumaat – Isu Palestin perlu dipandang serius oleh umat Islam kerana ia membabitkan perihal akidah.

Ini kerana di sana terletaknya Masjid al-Aqsa yang menjadi kiblat pertama umat Islam, kata Pengurus Operasi Wilayah Malaysia Aman Palestin Berhad (Aman Palestin), Khairul Amin Ibrahim.

“Apabila kita sebut Masjid al-Aqsa, ia akan terkait dengan semua umat Islam seperti mana mengucap dua kalimah syahadah.

“Ini masjid ketiga suci umat Islam. Tidak boleh dinafikan ini sememangnya tanggungjawab,” katanya dalam Bicara Palestin yang disiarkan di TV Pertiwi, malam ini.

Selain itu, Khairul berkata, kesedaran orang ramai mengenai isu ini dan kesediaan menghulurkan dana membolehkan Aman Palestin merancang beberapa projek pembangunan di Palestin dengan lebih baik.

Katanya, dana yang konsisten juga membantu untuk menjalankan sesuatu projek sekali gus menyediakan peluang pekerjaan kepada rakyat yang sebelumnya kelihatan ‘suram’.

“Sebagai contoh kita pernah membuat projek roti. Sebelum itu kesuraman dari segi pekerjaan yang tiada.

“Apabila kita membuat projek, kita menghidupkan beberapa sektor yang menyebabkan mereka (rakyat Palestin) ada kerja untuk menyiapkan roti dan boleh diagihkan kepada rakyat di Gaza.

“Kita juga menyediakan telaga di kawasan pertanian,” katanya.


Budak 4 tahun diselamatkan selepas 91 jam terperangkap dalam runtuhan

IZMIR, 17 Rabiulawal 1442H, Selasa – Seorang kanak-kanak perempuan berusia empat tahun ditarik keluar dari runtuhan bangunan – 91 jam selepas gempa kuat melanda wilayah Izmir di barat Turki – yang mengakibatkan lebih 100 orang terkorban.

Kanak-kanak itu – dikenali sebagai Ayda – kemudiannya dimasukkan ke dalam ambulans, dibaluti dengan selimut di tengah-tengah tepukan dan sorakan “Tuhan itu hebat!” dari anggota penyelamat dan penonton.

Penyelamat Ayda, Nusret Aksoy memberitahu wartawan bahawa beliau terdengar jeritan kanak-kanak sebelum menemui mangsa di dapur apartmennya.

“Ayda melambai pada saya, memberitahu namanya dan mengatakan bahawa dia baik-baik saja,” katanya.

Ayda diselamatkan sehari selepas seorang kanak-kanak berusia tiga tahun dan remaja 14 tahun dikeluarkan dari sisa bangunan runtuh di Izmir.

Datuk Bandar Izmir, Tunc Soyer menerusi ciapan di Twitter menyifatkan, penyelamatan Ayda itu sebagai keajaiban pada jam ke-91.

“Pasukan penyelamat mengeluarkan Ayda yang berusia empat tahun. Bersama-sama dengan keperitan yang kami alami, kegembiraan turut dirasai,” katanya.

Angka kematian akibat gempa meningkat kepada 102 di Turki hari ini, Agensi Pengurusan Bencana dan Kecemasan (AFAD) melaporkan, 1,026 orang cedera – 143 daripadanya masih di hospital.

Dua remaja yang dalam perjalanan pulang dari sekolah juga terbunuh di Greece.

Turki melaporkan lebih dari 1,475 gempa susulan berikutan bencana itu, termasuk 44 yang berada di atas empat skala Richter.

Selepas puluhan bangunan rosak dan risiko gegaran berulang, ribuan penduduk di Izmir terpaksa berlindung dan tidur di dalam khemah. – Agensi


PRU15: PAS Terengganu bersedia bertembung termasuk BN

BANGI, 3 Rabiulawal 1444H, Jumaat – PAS Terengganu bersedia bertembung dengan mana-mana parti politik termasuk Barisan Nasional (BN) pada Pilihan Raya Umum ke-15 (PRU15).

Pertembungan berkenaan tidak dapat dielakkan sekiranya BN kekal dengan pendirian untuk bergerak solo, kata Penolong Setiausaha Badan Perhubungan PAS negeri, Hanafiah Mat.

“Kita bersedia menghadapi siapa musuh yang akan bertanding dengan kita selain daripada Pakatan Harapan (PH), kalau BN sanggup bertembung, kita akan lawan.

“Kita yakin hari ini seluruh rakyat negeri Terengganu yang kita jumpa semua memberi kepercayaan dan menaruh harapan PAS memerintah selepas PRU15 kerana rakyat sangat puas hati dengan apa yang PAS lakukan sepanjang memerintah.

“PAS Terengganu akan mempertahankan 22 kerusi Dewan Undangan Negeri (DUN) dan enam Parlimen yang dimenangi pada PRU sebelum ini,” katanya seperti dilapor Berita Harian, hari ini.

Ahli Dewan Undangan Negeri (ADUN) Chukai itu berkata, PAS sehingga kini masih berusaha mempertahankan hubungan dengan UMNO menerusi kerjasama Muafakat Nasional (MN).

Tegas beliau semuanya dilakukan berikutan patuh dengan pendirian Presiden PAS, Tan Sri Abdul Hadi Awang yang mahu negara kekal diperintah oleh orang Melayu.

“Jadi setakat ini, kita masih mempertahankan MN, terpulang kepada pimpinan negeri Terengganu,” katanya.

Sebelum ini, UMNO Terengganu bertegas dan memutuskan untuk bergerak solo serta sedia bertanding di semua lapan kerusi Parlimen dan 32 kerusi DUN dalam PRU15.


Ramai tinggalkan kewajipan berpolitik, tanpa sedar diperhambakan musuh Islam

BANGI, 19 Safar 1443H, Ahad – Ramai di kalangan umat Islam meninggalkan kewajipan berpolitik dan menyerahkan kuasa kepada pihak lain sehingga menyebabkan tanah air mereka dijajah secara langsung atau tidak langsung.

Bahkan mengakibatkan Islam itu dihina di hadapan mata mereka, tanpa apa-apa perasaan dan tanpa sedar mereka telah diperhambakan oleh musuh Islam, kata Presiden PAS, Datuk Seri Abdul Hadi Awang.

Ahli Parlimen Marang itu berkata, selepas kewafatan Rasulullah ﷺ hukum kewajipan berpolitik telah menjadi ijmak atau sepakat para ulama.

“Hal ini sekali gus menunjukkan hukum wajib berpolitik adalah berdasarkan kepada nas al-Quran, hadis dan ijma‘ para ulama’ khususnya generasi awal Islam yang menjadi pilihan Allah SWT,” katanya menerusi kenyataan Minda Presiden PAS yang disiarkan di Facebook beliau, hari ini.

Dalam perkembangan sama, Abdul Hadi berkata, kesempurnaan Islam tidak boleh diamalkan tanpa politik bagi mentadbir dan mengurus pelaksanaannya.

“Betapa banyaknya hukum-hukum Allah yang meletakkan syarat pelaksanaannya dengan wujudnya politik serta sebuah kerajaan berdaulat yang mentadbir dan menguruskannya,” katanya.

Abdul Hadi turut menyentuh mengenai kesan politik dihilangkan daripada Islam sehingga tumbangnya sebuah kerajaan yang mendaulatkan agama itu lalu dikuasai oleh penjajah dan ideologinya.

Walaupun dikatakan sudah beroleh kemerdekaan dan mampu memerintah sendiri, tetapi kebanyakan hukum Islam telah dilupakan oleh umat Islam dan mereka jahil mengenainya, katanya.

Beliau turut mengambil contoh mengenai langkah negara Turki dipimpin oleh Kamal Ataturk yang menegakkan sekularisme selepas menjatuhkan Khalifah Uthmaniyah.

Katanya, apa yang dikatakan sebagai langkah memajukan Turki dengan meninggalkan Islam adalah suatu pembohongan, apabila Turki jatuh menjunam daripada kedudukan kuasa besar dunia kepada sebuah negara yang lemah.

“Seterusnya diikuti dengan penjajahan dan pembahagian tanah air Islam oleh kalangan negara-negara penjajah.

“Kesannya sehingga hari ini, negara umat Islam masih berada pada tahap negara yang lemah dan dipecahkan di bawah pengaruh kuasa besar yang menjajah dengan bentuk penjajahan baharu (neokolonialisme).

“Walaupun Allah SWT mengurniakan hasil bumi yang melimpah ruah, penduduk manusia yang ramai dan kedudukan yang terbaik dalam peta dunia, namun tetap tidak berjaya untuk bangkit semula menjadi umat yang hebat dan perkasa,” katanya.


JPN Melaka kenal pasti 41 guru enggan divaksin

BANGI, 17 Muharram 1443H, Khamis – Isu guru enggan menerima suntikan vaksin COVID-19 bukan sahaja berlaku di Johor bahkan perkara sama turut dikesan di Melaka.

Di negeri itu, seramai 41 daripada 13,800 guru dikenal pasti enggan menerima suntikan vaksin COVID-19.

Pengerusi Jawatankuasa Pendidikan negeri, Datuk Noor Effandi Ahmad berkata, sesi libat urus akan diadakan pihaknya bersama Jabatan Pendidikan Negeri (JPN) bagi mendekati guru itu supaya bersetuju menerima vaksin dalam masa terdekat.

Katanya, dalam tempoh sebulan ini pihaknya bersama JPN akan mengambil langkah mendekati kumpulan guru itu

“Jumlah guru di negeri ini ialah seramai 13,800 dan daripada jumlah itu kira-kira 0.2 peratus tidak mahu menerima vaksin.

“Mereka ini saya tidak mahu melabelkan sebagai antivaksin, mungkin mereka tidak faham atau belum terbuka hati lagi,” katanya seperti dilapor media tempatan.

Noor Effandi berkata, setakat ini seramai 94 peratus guru sudah menerima sekurang-kurangnya satu dos suntikan vaksin manakala 479 sedang menunggu janji temu.

“Dengan kerjasama erat JPN dan Jabatan Kesihatan Negeri (JKN) kita boleh capai 100 peratus guru divaksin sebelum Oktober depan,” katanya.

Katanya, semua guru perlu memainkan peranan dalam menjayakan Program Imunisasi COVID-19 Kebangsaan (PICK) memandangkan sekolah dijangka akan dibuka secara berperingkat mulai awal Oktober.


Piala Dunia: Penyokong Maghribi kibar kain rentang ‘Bebaskan Palestin’

DOHA, 3 Jamadilawal 1444H, Isnin – Penyokong bola sepak Maghribi mengangkat kain rentang ‘Bebaskan Palestin’ pada minit ke-48 kemenangan menakjubkan negara itu menentang Belgium di Piala Dunia Qatar pada Ahad.

Paparan kain rentang itu merujuk kepada apa yang dikenali oleh warga Arab sebagai Nakba 1948, apabila ratusan daripada ribuan rakyat Palestin dipindahkan dari negara mereka oleh pengganas Zionis.

Sabtu lalu, penyokong Tunisia juga mengibarkan bendera ‘Bebaskan Palestin’ pada masa sama ketika perlawanan kumpulan itu menentang Australia, yang mana mereka tewas 1-0.

Walaupun Palestin tidak layak ke kejohanan itu – yang pertama kali diadakan di Timur Tengah – bendera kebangsaannya telah menjadi simbol di mana-mana sepanjang acara itu.

Penyokong bola sepak Maghribi, Tunisia dan Arab yang lain telah menarik perhatian dengan memaparkan bendera Palestin dan memakai selendang negara itu di atas bahu mereka.

Sebelum perlawanan Ahad, peminat Maghribi di Souq Waqif Doha dilihat memakai keffiyeh dan menyanyikan lagu Palestin yang terkenal.

Sentimen positif dan perpaduan serantau terhadap Palestin tidak berhenti sehingga dalam satu video tular, seorang penyokong Mesir tersenyum dan bersandar pada kamera penyiar Israel menyampaikan mesej ringkas ‘Hidup Palestin’.

Pada Disember 2020, Maghribi menjadi negara Arab keempat yang menormalkan hubungan dengan Israel, perjanjian yang diurus oleh Presiden Amerika Syarikat (AS), Donald Trump ketika itu.

Sebagai balasan mengikuti langkah Emiriah Arab Bersatu (UAE), Bahrain dan Sudan dalam mewujudkan hubungan diplomatik penuh dengan Israel, AS mengiktiraf kedaulatan Maghribi di Sahara Barat.

Perjanjian normalisasi Maghribi dikutuk oleh banyak pihak sebagai kerugian besar bagi rakyat Sahrawi di Sahara Barat dan Palestin. – Agensi


100 askar Israel ceroboh Masjid Ibrahimi

TEBING BARAT, 21 Jamadilakhir 1443H, Isnin – Kementerian Waqaf dan Hal Ehwal Islam Palestin mengecam tindakan kira-kira 100 askar Israel yang menceroboh Masjid Ibrahimi di bandar Hebron, selatan Tebing Barat diduduki.

Kementerian itu menyifatkan tindakan pasukan haram terbabit sebagai petunjuk serius mengenai niat jahat pihak berkuasa Israel untuk mengenakan kawalan penuh ke atas tapak masjid termasuk menjadikannya rumah ibadat.

26 tahun lalu, pendatang haram Israel, Baruch Goldstein memecah masuk Masjid Ibrahimi dan melepaskan tembakan ke arah jemaah Palestin sehingga menyebabkan 29 orang terkorban.

Malah, empat lagi rakyat Palestin terbunuh pada hari sama dalam pertempuran yang berlaku di sekitar masjid sebagai tindak balas kepada pembunuhan beramai-ramai itu.

Susulan itu, masjid yang dikenali oleh orang Yahudi sebagai Makam Patriark, terbahagi kepada dua dengan bahagian besar diubah menjadi rumah ibadat, termasuk menutup jalan utama kepada rakyat Palestin.

Dianggarkan 800 pendatang haram Israel yang terkenal agresif berada di bawah perlindungan beribu-ribu askar Israel di pusat bandar Hebron.

Bandar berkenaan juga adalah ‘rumah’ bagi lebih 30,000 rakyat Palestin.

Israel menggunakan nama nasionalis Yahudi ‘Judea dan Samaria’ untuk merujuk kepada Tebing Barat yang diduduki, bagi mengukuhkan tuntutan palsunya terhadap wilayah berkenaan.

Bahkan, tindakan Israel yang bertopengkan keselamatan hanyalah bertujuan untuk mengukuhkan penjajahan tentera yang berusia 54 tahun di Tebing Barat, selain projek haram yang menindas serta membunuh ramai rakyat Palestin. – Agensi


Rombak semula UMNO Terengganu

BANGI, 27 Muharram 1445H, Isnin – UMNO Terengganu perlu membuat rombakan dan penjenamaan semula susulan prestasi buruk yang direkodkan pada Pilihan Raya Negeri (PRN), Sabtu lalu.

Justeru, Pengerusi Badan Perhubungan UMNO Terengganu, Datuk Seri Ahmad Said digesa berundur dan memberi peluang kepada muka baharu bagi menerajui parti dengan idea yang lebih baik.

Timbalan Ketua UMNO Bahagian Kemaman, Datuk Wan Nizam Wan Abdul Hamid berkata, pengunduran itu wajar susulan kekalahan teruk yang menyebabkan 32 calon Barisan Nasional (BN) tewas di negeri berkenaan.

“Sebagai pemimpin yang berkaliber, Ahmad yang juga bekas Menteri Besar Terengganu perlu bertanggungjawab dengan kekalahan itu.

“Sudah tiba masanya untuk beliau untuk berundur dan memberi peluang kepada muka baharu untuk menerajui parti supaya ada idea-idea baharu yang dapat menguatkan lagi parti.

“BN negeri perlu dibuat rombakan dan dilakukan ‘rebranding’ dan ‘reengineering’ kerana BN dan UMNO Terengganu sangat lemah ketika ini,” katanya seperti dilapor media tempatan, hari ini.

Mengulas lanjut, Wan Ahmad Nizam berkata, bekas Menteri Besar Terengganu itu terlalu lama menerajui UMNO Kemaman sejak 23 tahun lalu.

“Di Kemaman sendiri, Ahmad menjadi Ketua UMNO Bahagian sejak tahun 2000.

“Lima kali berlaku pertukaran ketua pemuda, namun Ketua Bahagian tetap individu sama,” katanya.

Dalam keputusan PRN kelmarin, Ahmad Said yang bertanding di Dewan Undangan Negeri (DUN) Kijal gagal mempertahankan kerusi yang disandangnya selama sembilan penggal.


‘Katak-katak politik tetap lompat, guna nama lain’

BANGI, 24 Rabiulakhir 1445H, Rabu – Ketua Pemuda UMNO, Dr Muhamad Akmal Saleh memohon supaya Perdana Menteri, Datuk Seri Anwar Ibrahim menilai semula ‘katak-katak’ politik yang melompat supaya agenda reformasi Parlimen dapat dilaksanakan sebaiknya.

Menerusi hantaran di Facebook, beliau menggesa drama-drama politik seperti itu dihentikan kerana mengundang rasa muak dalam kalangan rakyat.

“Saya mohon agar Perdana Menteri menilai semula mereka-mereka yang melompat ini agar agenda reformasi Parlimen dapat dilaksanakan dengan baik dan mencapai tujuan sebenar reformasi tersebut.

“Cukup-cukuplah dengan drama politik sebelum ini, rakyat sudah penat dan muak dengan drama politik tersebut.

“Kini adalah masa untuk fokus membantu rakyat,” katanya.

Beliau berkata demikian mengulas mengenai tindakan Ahli Parlimen Gua Musang, Datuk Mohd Azizi Abu Naim daripada Perikatan Nasional (PN) yang mengisytiharkan sokongan kepada Anwar berkuat kuasa serta-merta semalam.

Mohd Azizi merupakan ahli Parlimen daripada Parti Pribumi Bersatu Malaysia (Bersatu) ketiga yang mengisytiharkan sokongan kepada kepimpinan Anwar.

Oktober lalu, Ahli Parlimen Kuala Kangsar, Datuk Iskandar Dzulkarnain Abdul Khalid, diikuti Ahli Parlimen Labuan, Datuk Suhaili Abdul Rahman mengambil tindakan sama.

Dalam pada itu, Akmal mendakwa, ahli-ahli Parlimen pembangkang yang mengalih sokongan kepada Perdana Menteri disifatkan sebagai lompat parti namun menggunakan istilah berbeza.

Menurutnya, Akta Anti Lompat Parti bertujuan menghalang katak-katak politik untuk melompat sesuka hati sekali gus mengelakkan drama politik yang berpanjangan.

Ia juga membolehkan wakil rakyat yang dipilih terus fokus untuk berkhidmat bagi rakyat yang memilih mereka dan parti yang diwakili.

“Tetapi rupa-rupanya walaupun akta anti lompat parti telah diluluskan, katak-katak ini tetap melompat menggunakan nama lain iaitu menyokong kerajaan tanpa keluar parti.

“Jadi nama yang digunakan walaupun berbeza tetap sama tujuannya untuk katak-katak ini melompat,” katanya.


Cuba beri rasuah RM12,000, warga China ditahan PGA

PADANG BESAR, 27 Zulhijjah 1441H, Isnin – Seorang lelaki warga China ditahan selepas disyaki cuba merasuah anggota Pasukan Gerakan Am (PGA) yang menahannya ketika cuba memasuki negara ini secara haram di sempadan Malaysia-Thailand berdekatan Padang Besar, Rabu lepas.

Komander PGA Briged Utara, SAC Abdul Ghani Mohd Ji berkata dalam kejadian kira-kira 3.30 petang, lelaki berusia 40-an itu cuba menyogok wang tunai sejumlah USD3,069 (kira-kira RM12,844.70) dan dua jam tangan mewah dianggrakan bernilai RM3,500 kepada anggotanya.

“Tujuan saspek menawarkan wang dan jam tangan adalah supaya anggota PGA yang bertugas melepaskannya dari kesalahan memasuki Malaysia tanpa melalui Pos Kawalan Imigresen yang diisytiharkan, memiliki dua buah pasport ‘Republic Of China’ dipercayai milik orang lain dan menceroboh pagar keselamatan sempadan di kawasan Tiang TNB 23 BKC 7,” katanya kepada pemberita ketika dihubungi hari ini.

Beliau berkata walaupun anggota PGA telah beberapa kali memberi amaran kepada suspek untuk tidak menyogok anggota namun ia tidak dihiraukan oleh suspek, malah suspek akan menambah jumlah sogokan jika wang yang ditawarkan dirasakan tidak mencukupi .

Abdul Ghani berkata hasil pemeriksaan menemui dua pasport China bukan milik suspek dan PGA turut merampas 50 keping wang tunai Amerika Syarikat (AS) bernilai RM12,869 serta dua jam tangan.

“Jumlah keseluruhan rampasan bernilai RM16,367 dan kes diserahkan kepada Suruhanjaya Pencegahan Rasuah Malaysia (SPRM) untuk tindakan lanjut mengikut Sekysn 17 (B) Akta SPRM 2009,” katanya.

Sementara itu Abdul Ghani berkata PGA menahan lima suspek dan merampas 1.6 tan (1,620 kg) daun ketum dianggarkan bernilai RM49,200 menerusi lima siri rampasan Op Benteng yang bermula 15 Ogos hingga semalam, dan kes sedang disiasat di bawah Seksyen 30(3) Akta Racun 1952. – Bernama


Di mana ‘soft power’ kita di peta dunia?

BERMULA dua atau tiga dekad pasca Perang Dunia Kedua, kuasa lunak (soft power) menjadi satu-satunya mekanisme penting untuk negara kuasa besar meneruskan hegemoni terutama bekas tanah jajahan. Tetapi semua ini berlaku dengan pendekatan yang lunak dan mesra – demi kelestarian penjajahan baharu.

Maka jambangan bunga pun dihulur kepada negara lain yang lebih kecil pengarunnya, atau suatu waktu dulu pernah dijajah dan ditindas. Duri-duri di tangkai bunga pun digenggam dengan penuh rasa persahabatan. Kerana datangnya dengan lunak dan mesra, luka-luka dulu pun terbebat akhirnya.

Negara kuasa besar menggunakan ekonomi untuk menggerakkan kuasa lunak – memberi tajaan atau biasiswa pendidikan kepada negara sasaran. Mempromosi ‘demokrasi’ dan ‘hak asasi’ untuk mendoktrin golongan minda tertawan. Tidak ketinggalan budaya popular seperti muzik, filem dan gaya hidup.

Ketika perang, kuasa besar ibarat kawanan serigala kelaparan yang meratah negara-negara kecil termasuk Malaya. Berlakulah paksaan, penindasan, kekejaman dan kezaliman fizikal. Kuasa tentera (hard power) adalah satu kaedah menjajah dan menjarah. Kini era itu sudah berlalu dan keadaan berubah, penjajahan diteruskan dalam cara yang lebih halus dan lunak.

AS mengaktifkan banyak dana antaranya National Endowment for Democracy (NED), Young Leaders of the Americas Initiative (YLAI), Young African Leaders Initiative (YALI) dan Young Southeast Asian Leaders Initiative (YSELAI) sebagai pemangkin doktrinisasi untuk kepentingan geopolitik AS.

Kuasa besar datang semula sebagai kawan yang menghulurkan bantuan, mengemukakan satu nilai hidup yang didakwa selari dengan modenisasi. Pada masa sama mempromosi demokrasi seolah-olah negara lain tidak demokratik, dan kepada yang terleka kelunakan itu melarutkan kewarasan dalam membuat keputusan.

Misalnya Naib Presiden Amerika Syarikat (AS), Al Gore pernah turut melaungkan ‘reformasi’ ketika berada di negara ini pada 1998. Sesetengah dalam kalangan kita pun larut dan terpesona dengan lunaknya pemimpin nombor dua AS ikut reformasi. Dia mempromosi ‘demokrasi.’

Maka sesetengah dalam kalangan kita menjadi lebih percaya pada ‘demokrasi’ AS berbanding yang kita amalkan sejak negara mencapai kemerdekaan pada 1957. ‘Demokrasi’ AS terasa lebih manis dan lunak.

Mempromosi demokrasi antara kuasa lunak AS yang secara psikologinya seolah-olah negara lain tidak demokratik. Maka demokrasi dan nilai-nilai baharu mengikut hak asasi manusia acuan AS diberi penekanan di pasaran politik antarabangsa. Inilah lesen hegemoni kuasa besar di Barat yang sangat halus.

Ahli sains politik terkemuka, Joseph Nye yang memperkenalkan konsep ‘soft power’ pada awal 1980-an pernah berkata, propaganda terbaik adalah yang bukan propaganda. Propaganda terbaik adalah yang puitis dan lunak, penuh pujukan, keyakinan, dan paling penting bukan paksaan. Kata-kata ini amat tepat dalam banyak kes hegemoni AS.

Dalam buku Bound to Lead: The Changing Nature of American Power (1990) Joseph Nye menulis, “Apabila sebuah negara mahu supaya negara lain berkerjasama secara mesra dan tidak mengarah melakukan itu dan ini secara paksaan, itulah soft power.”

Secara psikologinya, pujukan dan kelunakan mudah mencairkan pendirian, ketegasan atau nasionalisme negara sasaran. Kuasa lunak ini umpana air dan negara sasaran sebagai kerak nasi – cepat mengalah. Kemudian berasimilasi dengan nilai-nilai baharu yang sebahagian besarnya satu pembentukan nilai oleh kuasa besar.

Kuasa lunak menjadi wahana hegemoni baharu negara-negara yang lebih awal sedar akan sumber sosiobudaya untuk diperdagangkan di pasaran dunia. AS mengunakan sumber ekonomi, perdagangan, diplomatik, tidak kurang budaya popular untuk menzahirkan neo-imperialisme.

Negara-negara lain yang sedar akan kuasa baharu ini telah mengutip hasil yang bukan sedikit sejak berakhirnya Perang Dunia Kedua. China, Jepun, Korea Selatan misalnya menjadi pemain kuasa lunak yang dikagumi pada abad baharu ini. Malah membimbangkan AS kerana negara-negara ini mempunyai sumber yang asli untuk menggerakkan kuasa lunak masing-masing.

Kuasa lunak sebenarnya sangat luas, menjalur hampir dalam semua bidang dan lapangan terutama geopolitik, ekonomi dan diplomatik. Pada keadaan tertentu kuasa lunak tidak semuanya bertujuan hegemoni atau menjajah negara-negara lain.

Sebaliknya menyohor kini nilai-nilai peradaban dan ketamadunan dan sosiobudaya ke peta dunia. Malah menjadi sebahagian daripada wacana bertentangan (counter discouse) dalam sosiobudaya dan nilai kehidupan dengan kuasa-kuasa besar.

Di mana duduknya kita dalam peta kuasa lunak dunia? Untuk dibandingkan dengan China barangkali tidak sepadan, tetapi kita ternyata sangat jauh tertinggal dalam memanfaatkan kuasa lunak berbanding Jepun atau Korea Selatan.

Kedua-dua negara ini menggunakan bahasa ibunda, nilai-nilai setempat dan sosiobudaya sebagai kuasa lunak pasca Perang Dunia Kedua. Budaya popular mereka sudah lama mendunia – muzik dan filem jauh meninggalkan kilang filem di Hollywood.

Kita antara pelanggan produk kuasa lunak Korea Selatan dan Jepun. Fenomena K-Pop menjadi kuasa lunak Korea Selatan paling berjaya. Jepun juga pernah suatu ketika menjadi keutamaan kita dalam kandungan kreatif di stesen televisyen. Tidak sekadar kandungan kreatif, makanan tradisional kedua-dua negara sangat popular di negara ini.

Apakah peradaban dan ketamadunan Melayu tidak mempunyai nilai kuasa lunak? Apakah kestabilan hubungan pelbagai kaum bukan kuasa lunak yang boleh mengangkat jenama negara di peta dunia? Atau sebenarnya pemimpin kita agak kurang berfikir perihal kuasa lunak ini kerana lebih selesa menjadi pelanggan?

Pada dekad 1970-an, kita menerima budaya hippies dari AS yang dalamnya ada seks bebas sebagai ekspresi kebebasan. Pada abad baharu kita melanggan pula budaya K-Pop, masa yang sama terasuk dengan gaya hidup Lesbians Gay Biseksual dan Trangender (LGBT). Kita ternyata terus melanggan kerana banyak lagi yang akan datang.

Ku Seman Ku Hussain
Bekas Pengarang Mingguan Malaysia

Artikel ini telah disiarkan terlebih dahulu di Utusan Malaysia.


104 unit ventilator gagal berfungsi dibeli zaman Adham Baba

KUALA LUMPUR, 18 Rabiulakhir 1445H, Khamis – Pembelian 104 unit ventilator yang gagal berfungsi dibuat sewaktu Datuk Seri Dr Adham Baba berkhidmat sebagai Menteri Kesihatan.

Pengerusi Jawatankuasa Kira-Kira Wang Negara (PAC), Datuk Mas Ermieyati Samsudin mendedahkan perkara itu pada sidang media di Dewan Rakyat hari ini.

“Memang semua sudah sedia maklum, ini (berlaku) di bawah, sewaktu menteri (kesihatan) Dr Adham Baba.

“Yang Berhormat (YB) KJ (Khairy Jamaluddin) pun sudah bagi kenyataan (menafikan perolehan peralatan ventilator) bukan dibuat ketika beliau menjawat jawatan berkenaan,” katanya seperti dilapor BH.

Hasil prosiding PAC setebal 120 muka surat yang dimuatnaik menerusi laman web Parlimen pada Isnin lalu mendedahkan, sebanyak 104 unit ventilator tidak dapat digunakan selain tiada perjanjian bertulis dimeterai antara KKM dan syarikat pembekal, Pharmaniaga Logistics Sdn Bhd (PLSB).

Menurut PAC, ketiadaan perjanjian bertulis antara KKM dan PLSB menyebabkan tiada mana-mana pihak boleh dipertanggungjawabkan untuk diambil tindakan berhubung kegagalan 104 unit ventilator berfungsi.

Susulan pembentangan Laporan PAC berhubung Pengurusan Wabak COVID-19: Vaksin Luput Tempoh Hayat, Peralatan Ventilator Tidak Dapat Digunakan dan Lebihan Peralatan Perlindungan Peribadi (PPE) di bawah KKM, Mas Ermieyati menegaskan pihaknya memberi masa dua bulan kepada kementerian itu untuk menjawab lima syor dikemukakan jawatankuasa terbabit.

Katanya, PAC akan mengutuskan surat kepada KKM bagi memaklumkan mengenai perkara itu.

Dr Adham dilantik menerajui Kementerian Kesihatan (KKM) di bawah Kabinet Perdana Menteri kelapan, Tan Sri Muhyiddin Yassin, pada 2020.

Portfolio itu bertukar ke tangan Khairy Jamaluddin ketika pentadbiran Datuk Seri Ismail Sabri sebagai Perdana Menteri kesembilan.


Krisis ekonomi: Tentera Sri Lanka lepas tembakan bendung rusuhan

COLOMBO, 19 Zulkaedah 1443H, Ahad – Tentera Sri Lanka melepaskan tembakan bagi membendung rusuhan di stesen minyak, kata pegawai pada Ahad.

Jurucakap tentera, Nilantha Premaratne berkata, tentera melepaskan tembakan di Visuvamadu, 365km utara Colombo, pada malam Sabtu ketika pusat pengawal mereka dibaling dengan batu.

“Sekumpulan 20 hingga 30 orang membaling batu dan merosakkan sebuah trak tentera,” katanya kepada AFP.

Sementara itu, polis berkata, empat orang awam dan tiga tentera cedera apabila tentera melepaskan tembakan buat kali pertama bagi meredakan kekacauan yang dikaitkan dengan krisis ekonomi yang semakin meruncing.

Apabila pam minyak kehabisan petrol, pemandu kenderaan mula membantah bahkan keadaan bertambah buruk menjadi pertempuran dengan tentera, kata polis.

Sri Lanka mengalami krisis ekonomi terburuk sejak kemerdekaan, dengan negara itu tidak dapat mencari dolar bagi mengimport barangan keperluan, termasuk makanan, bahan api dan ubat-ubatan.

Kira-kira 22 juta penduduk negara mengalami kekurangan yang teruk dan beratur panjang untuk bekalan yang terhad manakala Presiden Gotabaya Rajapaksa selama berbulan-bulan menolak gesaan untuk berundur kerana salah urus.

Sri Lanka mengerahkan polis bersenjata dan tentera untuk mengawal stesen minyak. – Agensi


Ahmad Fadhli dipilih Ketua Pemuda PAS yang baharu

PORT DICKSON, 24 Rabiulawal 1443H, Ahad – Ahli Parlimen Pasir Mas Ahmad Fadhli Shaari dipilih sebagai Ketua Pemuda PAS yang baharu bagi penggal 2021-2023.

Beliau menggantikan Khairil Nizam Khiruddin yang tidak mempertahan jawatan itu.

Pemilihan yang diadakan sewaktu Muktamar Dewan Pemuda PAS Malaysia (DPPM) kali ke-62 di sebuah hotel di sini menyaksikan Ahmad Fadhli menang selepas memperoleh 508 undi menewaskan Ahli Dewan Undangan Negeri Kubu Gajah (Perak) Khalil Yahya yang mendapat 128 undi.

Jawatan Timbalan Ketua Pemuda PAS pula dimenangi Setiausaha Politik Menteri Besar Kedah Afnan Hamimi Taib Azamuddin dan Naib Ketua Pemuda pula disandang bekas Ketua Pemuda PAS Selangor Hanafi Zulkafli.

Seramai 636 perwakilan melaksanakan pengundian bagi memilih barisan kepimpinan baharu DPPM yang melibatkan Ketua Pemuda, Timbalan Ketua Pemuda dan Naib Ketua Pemuda serta 12 Ahli Jawatankuasa.

Ahmad Fadhli, yang sebelum ini merupakan Timbalan Ketua Pemuda PAS, menzahirkan penghargaan kepada perwakilan seluruh negara yang memberi kepercayaan kepada barisan kepimpinan baharu DPPM bagi menerajui sayap itu terutama dalam menghadapi Pilihan Raya Ke-15 (PRU15) akan datang.

“Ini membuktikan bahawa pemilihan parti ini boleh dilaksanakan walaupun dalam situasi berdepan pilihan raya (negeri Melaka) sekali gus menunjukkan bahawa PAS merupakan parti yang matang.

“Kita juga tidak terpengaruh dengan apa jua kepentingan. Pemilihan (sering) dijadikan kesempatan pihak melobi sebagai calon tetapi ia tidak berlaku dalam Pemuda PAS,” katanya kepada pemberita selepas muktamar dua hari yang bermula semalam.

Beliau juga berkata pihaknya berazam untuk terus memperkasa Muafakat Nasional serta mempertahan Perikatan Nasional sehingga ke akar umbi sekali gus memperlihatkan kepada rakyat bahawa kedua-dua gabungan merupakan pilihan terbaik pada PRU15 khususnya kepada pengundi baharu.

Ditanya mengenai calon pada PRU15, Ahmad Fadhli berkata Pemuda PAS seboleh-bolehnya mahu 50 peratus individu yang dibariskan terdiri daripada golongan muda termasuk wanita. – Bernama


Tindakan tegas jika sentuh isu bangsa, agama dan raja

GEORGE TOWN, 15 Zulhijjah 1444H, Selasa – Polis Diraja Malaysia akan mengambil tindakan tegas terhadap parti politik yang menyentuh isu 3R iaitu bangsa, agama serta institusi diraja sepanjang perjalanan pilihan raya negeri (PRN) di Kedah, Pulau Pinang, Selangor, Negeri Sembilan, Kelantan dan Terengganu .

Ketua Polis Negara, Tan Sri Razarudin Husain berkata, oleh itu, parti politik yang bertanding diingatkan supaya tidak memainkan isu sensitif sepanjang tempoh berkempen khususnya berkaitan 3R.

Beliau berkata, ini bagi mengelakkan wujudnya kegusaran dan mencetuskan rasa tidak harmoni dalam kalangan rakyat sepanjang proses PRN itu nanti.

“Kita nampak apabila isu 3R dimainkan maka akan berlaku perpecahan dan mewujudkan keadaan tidak harmoni dalam kalangan masyarakat, lagipun saya percaya semua yang bertanding merupakan orang-orang lama (dalam politik).

“Jadi kita mahu PRN kali ini berlangsung dalam keadaan sangat aman dan tidak berlaku ketidakharmonian dalam perjalanan PRN, pengundi juga boleh keluar mengundi dan memilih calon mereka (dengan selamat),” katanya.

Razarudin berkata demikian selepas meninjau persiapan bagi menghadapi PRN oleh Kontinjen Pulau Pinang di Ibu Pejabat Polis Kontinjen negeri yang turut dihadiri Ketua Polis Pulau Pinang Datuk Khaw Kok Chin.

Beliau berkata, parti politik yang bertanding juga diingatkan agar mematuhi peraturan dan undang-undang sedia ada khususnya yang berkaitan Akta Kesalahan Pilihan Raya 1954 serta Akta Hasutan.

“Kita sendiri ada pegawai perakam dan pegawai zon yang memantau perjalanan kempen sepanjang PRN, mereka berperanan merekodkan serta memantau semua ceramah, jika ada yang didapati menyentuh isu 3R, siasatan akan terus dijalankan sama ada oleh Bukit Aman atau kontinjen negeri itu sendiri,” katanya.

Razarudin juga berkata, seramai 40,000 pegawai dan anggota polis akan bertugas sepanjang proses PRN di enam negeri terbabit.

Beliau berkata, Kontinjen Pulau Pinang juga akan menerima bantuan serta sokongan 663 anggota dan pegawai polis sepanjang PRN iaitu dari Bukit Aman selain anggota dari negeri yang tidak terlibat dengan pilihan raya itu.

“Saya juga berpuas hati dengan taklimat persediaan PRN yang diberikan di peringkat Kontinjen Pulau Pinang dan apa yang telah disyorkan, dicadang dan dimohon dari segi bantuan keanggotaan oleh Ketua Polis Pulau Pinang juga sangat ideal, tidak terlampau lebih atau ada kekurangan yang boleh menjejaskan perjalanan PRN,” katanya.

Razarudin berkata, selain itu, beliau akan melakukan lawatan bagi melihat persiapan PRN di Kelantan dan Terenganu selepas berbuat demikian di Kedah, Selangor serta Negeri Sembilan dan mendapati semuanya berjalan lancar.

Beliau berkata pihaknya menasihati parti politik yang bertanding agar memohon permit ceramah lebih awal bagi memudahkan urusan kelulusan.

”Polis memang melayan setiap permohonan untuk mendapatkan permit dalam tempoh 24 jam namun kita mohon parti politik melakukannya lebih awal untuk mengelak berlakunya pertembungan dengan parti lain di satu-satu kawasan ketika mereka berceramah,” katanya.

PRN dijangka diadakan serentak di keenam-enam negeri selepas Dewan Undangan Negeri masing-masing dibubarkan bulan lepas. – Bernama


Boleh nak laksana semula GST, tapi mesti kadar rendah 3 peratus

Oleh Zuhayati Yazid

BANGI, 2 Rabiulawal 1445H, Isnin – Kerajaan perlu membuat pertimbangan serius termasuk keadaan ekonomi rakyat sekiranya mahu memperkenalkan semula Cukai Barangan dan Perkhidmatan (GST).

GST sebanyak enam peratus pernah diperkenalkan pada 2015, tetapi telah dimansuhkan pada 2018 dan digantikan dengan cukai jualan dan perkhidmatan (SST).

Pensyarah di Fakulti Ekonomi dan Muamalat Universiti Sains Islam (USIM), Prof Madya Dr Nuradli Ridzwan Shah Mohd Dali berkata, banyak perkara perlu diambil kira sebelum pelaksanaan semula GST supaya tidak membawa masalah kepada rakyat.

“Ini bagi mengelakkan rakyat tertekan dari segi kos sara hidup yang tinggi, gaji rendah dan harga barangan atau keperluan semakin membebankan.

“Rakyat mungkin boleh faham yang kerajaan juga perlukan duit tetapi bukan dengan penetapan kadar yang tinggi sehingga membawa kepada masalah kepada rakyat,” katanya kepada Ismaweb.net, hari ini.

Sebelum ini, Menteri Ekonomi Rafizi Ramli berkata, kerajaan tidak menolak untuk memperkenalkan semula GST yang pernah dimansuhkan pada 2018 lalu.

Namun, Dr Nuradli berkata,penetapan kadar itu disarankan lebih rendah supaya tidak membebankan rakyat.

“Kalau dahulu penetapan kadar adalah sebanyak enam peratus mungkin kali ini boleh turunkan kepada tiga peratus,” katanya.

Terbaharu, Timbalan Menteri Kewangan, Datuk Seri Ahmad Maslan berkata, Datuk Seri Anwar Ibrahim telah memaklumkan bahawa subsidi bersasar perlu dilaksana terlebih dulu sebelum memikirkan tentang kembalikan GST.

“Adakah GST akan dilaksana? Tahun ini tentu tidak. Tiada keputusan untuk akan datang. Namun, kajian dan penjelasan untuk kefahaman rakyat diteruskan,” katanya.


Cadangan MRSM berbayar ‘ok’, tapi perlu diperhalusi bimbang matlamat asal tersasar

Oleh Siti Fatimah Ishak

BANGI, 29 Syaaban 1444H, Rabu – Cadangan supaya diwujudkan Maktab Rendah Sains Mara (MRSM) berbayar khusus utuk segmen masyarakat elit berpendapatan tinggi wajar dipertimbangkan, namun perlu diperhalusi supaya matlamat asal penubuhan tidak tersasar.

Ikatan Guru-Guru Muslim Malaysia (iGuru) mengingatkan, penubuhan MRSM adalah untuk memberikan pendidikan terbaik kepada golongan Bumiputera yang berpendapatan rendah.

Maka, keutamaan sekarang ialah memberi peluang pendidikan kepada anak-anak B40 termasuk mempertingkatkan kualiti pndidikan mereka.

Tetapi, jika mahu juga laksana MRSM berbayar, kemasukannya perlu melalui proses penilaian tertentu dengan mengambil kira pencapaian akademik dan penglibatan aktif dalam kokurikulum, kata Presiden iGuru, Ustaz Mohd Azizee Hasan.

“Kemasukan pelajar T20 tersebut perlu kepada merit tertentu dan Mara boleh membuat penawaran kepada ibu bapa yang berminat.

“Jika tidak mncukupi sasaran ia boleh dibuka kepada golongan M40 dalam bentuk subsidi. Apa pun murid B40 tetap diutamakan ke MRSM seperti sedia ada,” katanya kepada Ismaweb.net.

Terdahulu, Pengerusi Majlis Amanah Rakyat (MARA), Datuk Dr Asyraf Wajdi Dusuki mencadangkan agar MRSM berbayar diwujudkan khusus utuk segmen masyarakat elit berpendapatan tinggi.

Menurut beliau, cadangan itu adalah hasil pandangan yang diperolehinya daripada ramai pihak.

MRSM berbayar itu boleh diuruskan oleh Kumpulan Mara Corporation (Mara Corp.), katanya.


Oxford sambung semula percubaan vaksin COVID-19

LONDON, 25 Muharram 1442H, Ahad – Percubaan vaksin COVID-19 yang dibangunkan oleh Universiti Oxford dan pengeluar ubat Britain, AstraZeneca akan disambung semula.

Badan Pengawalseliaan Ubat-Ubatan dan Produk Kesihatan UK (MHRA) berkata, percubaan itu tertangguh sejak minggu lalu berikutan mengkaji kesan sampingan yang dilaporkan pada seorang pesakit di UK adan kaitan dengan vaksin berkenaan.

Bagaimanapun, percubaan itu dapat disambung semula setelah sebuah jawatankuasa memeriksa data keselamatan.

“Kira-kira 18,000 individu di seluruh dunia menerima vaksin susulan kajian sebagai sebahagian daripada percubaan itu.

“Dalam percubaan besar seperti ini, kita jangka akan ada sebahagian peserta yang tidak sihat dan setiap kes mesti diteliti untuk memastikan penilaian keselamatan dilakukan dengan sempurna,” kata Universiti Oxford dalam satu kenyataan, semalam.

Sementara itu, AstraZeneca pula berkata: “Jawatankuasa UK telah menyelesaikan penyelidikannya dan mengesyorkan kepada MHRA bahawa percubaan di UK selamat untuk diteruskan.

Kadar kematian akibat COVID-19 meningkat kepada 916,000 dengan 28.5 juta dijangkiti di seluruh dunia.

Sehingga kini berlaku persaingan di seluruh dunia untuk menghasilkan vaksin, dengan 5.7 bilion dos yang sedang dibangunkan sudah ditempah, setakat bulan lalu.

Namun, Pertubuhan Kesihatan Sedunia (WHO) memberi amaran bahawa vaksin bagi imunisasi secara meluas terhadap COVID-19 hanya akan berada di pasaran pada pertengahan tahun depan.-  Agensi


Harga runcit minyak sawit tulen botol kekal hingga 7 Jun

BANGI, 11 Syawal 1444H, Selasa – Kerajaan bersetuju mengekalkan harga runcit minyak masak sawit tulen dalam botol pada RM6.90 sekilogram, untuk tempoh 8 Mei hingga 7 Jun.

Kementerian Perdagangan Dalam Negeri dan Kos Sara Hidup (KPDN) dalam kenyataan berkata, pengekalan harga itu turut membabitkan minyak masak dua kilogram (RM13.30), tiga kilogram (RM19.60) dan lima kilogram (RM30.90).

Kementerian berkata, terdapat kenaikan harga minyak sawit mentah untuk bulan April berbanding sebelumnya, yang telah melepasi RM4,000 per tan metrik.

“Kenaikan ini sekali gus akan menyebabkan berlakunya kenaikan harga runcit minyak masak tulen dalam botol berdasarkan kepada konsep harga siling bergerak.

“Bagaimanapun, bagi mengelakkan bebanan kepada rakyat dan pengguna, kerajaan dan industri bersetuju untuk mengekalkan harga runcit minyak masak sawit dalam botol untuk tempoh 8 Mei hingga 7 Jun 2023 dan perbezaan harga ditanggung oleh kerajaan,” katanya dalam kenyataan, hari ini.

KPDN memaklumkan, pengekalan harga runcit minyak masak sawit dalam botol membabitkan pembayaran subsidi kepada pengilang-pengilang penapis secara tuntutan bayaran balik berdasarkan bilangan tuntutan sebenar.

Katanya, mana-mana pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011 dan dikenakan penalti sehingga RM100,000 atau penjara tidak melebihi tiga tahun atau kedua-duanya bagi individu, manakala denda sehingga RM500,000 untuk syarikat.

“KPDN akan meneruskan pemantauan di samping turut menggalakkan pengguna agar menjadi mata dan telinga kepada kerajaan untuk menyalurkan maklumat berkaitan pelanggaran undang-undang di bawah bidang kuasa KPDN, termasuk harga runcit minya sawit tulen di pasaran secara rasmi,” katanya.


Wajar lucut kewarganegaraan pengeluar arak ‘Timah’

BANGI, 13 Rabiulawal 1443H, Rabu – Pengusaha arak jenama ‘Timah’ yang seolah tidak mempeduli sensitiviti masyarakat Islam sekali gus memberikan imej buruk perlu dilucut kewarganegaraan.

Pandangan itu disuarakan Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa sambil menyifatkan tindakan berkenaan sebagai memprovokasi sentimen umat Islam di negara ini.

“Saya secara peribadi merasakan pemilik syarikat dan jenama arak itu layak dilucutkan kerakyatan.

“Penjenamaan memerlukan satu proses yang panjang, lebih-lebih lagi jika ia merupakan sebuah industri yang memerlukan modal yang besar dan mahu meraih keuntungan yang besar,” katanya dalam kenyataan, hari ini.

Beliau berkata demikian sebagai mengulas pengeluaran sejenis wiski buatan Malaysia diberi nama ‘Timah’ yang tular di media sosial.

Keadaan itu menyebabkan Mufti Pulau Pinang, Datuk Seri Wan Salim Wan Mohd Noor menggesa kerajaan mengarahkan syarikat terbabit segera menukar jenama ‘Timah’ berserta gambar pada botol yang digunakan, demi memelihara suasana harmoni di antara pelbagai kaum di negara ini.

Bagi masyarakat Melayu, ‘Timah’ adalah singkatan daripada Fatimah iaitu nama puteri Nabi Muhammad SAW yang amat dihormati oleh umat Islam.

Mengulas lanjut, Ustaz Syamil berkata, polemik yang timbul ini seolah sengaja dilakukan untuk memberi kontroversi terhadap penggunaan jenama yang biasa dengan masyarakat Melayu muslim.

“Pasti setiap sudut dalam produk itu diambil kira dengan begitu teliti dan penuh cermat.

“Ini bermakna setelah melalui proses yang begitu panjang dan teliti, mereka tetap tidak dapat mencerap senstiviti umat Islam setempat, yang lebih menunjukkan mereka sengaja memilih nama yang sangat dekat dengan umat Islam itu sendiri,” katanya.

Malah, tindakan pengusaha minuman keras berkenaan dilihat sengaja melakukan penghinaan, kurang ajar, dan biadab walaupun sudah bertahun-tahun membina kekayaan di Malaysia.

“Tetapi masih tidak faham-faham apa yang sepatutnya mereka lakukan sebagai rakyat Malaysia,” katanya.

Terdahulu, pengurusan pengeluar arak jenama Timah mengeluarkan kenyataan di Facebook kononnya terdapat beberapa maklumat yang salah tersebar.

“Timah adalah perkataan tempatan yang bermaksud ‘Timah’ dan jenama Timah Whiskey diambil sempena era perlombongan bijih timah semasa zaman British Malaya.

“Gambar ikon di botol pula adalah Kapten Speedy yang merupakan salah seorang lelaki yang memperkenalkan budaya whiskey ketika zaman tersebut.

“Oleh kerana sejarah tersebut, kami menggunakan nama TIMAH dan kami tidak bermaksud untuk mencetuskan sebarang kontroversi serta sebarang tafsiran berhubung nama jenama kami yang tidak berkaitan dengan perlombongan bijih timah Malaysia adalah palsu,” kata.


36 maut, 85 cedera nahas dua kereta api di Greece

ATHENS, 8 Syaaban 1444H, Rabu – Sekurang-kurangnya 36 orang maut manakala 85 lagi cedera dalam nahas membabitkan dua buah kereta api di utara Greece pada Rabu.

Insiden dipercayai berlaku apabila kereta api penumpang – yang membawa ratusan orang termasuk pelajar universiti yang pulang bercuti – bertembung dengan gerabak kereta api barang.

Gabenor wilayah Thessaly, Konstantinos Agorastos berkata, sebuah kereta api penumpang dalam perjalanan dari Athens ke bandar Thessaloniki bertembung pada kelajuan tinggi dengan kereta api kargo di luar bandar Larissa di tengah Greece.

Impak nahas itu menyebabkan kebakaran pada tiga gerabak penumpang dan menyebabkan ramai mangsa melecur.

Agorastos berkata, empat gerabak pertama kereta api penumpang tergelincir dan dua daripadanya hampir musnah sepenuhnya akibat kebakaran.

Katanya, kedua-dua kereta api itu bertembung dari arah satu sama lain di landasan yang sama.

Kira-kira 250 penumpang telah dipindahkan dengan selamat ke Thessaloniki menaiki bas.

Media tempatan melaporkan, 350 orang menaiki kereta api penumpang yang berlepas dari Athens sekitar jam 7.30 malam waktu tempatan.-  Agensi


MP Machang kemuka usul bincang keputusan DNAA Zahid

BANGI, 22 Safar 1445H, Jumaat – Ahli Parlimen Machang mengemukakan usul tergempar kepada Dewan Rakyat supaya memberi laluan kepada Peguam Negara memperjelaskan berkaitan keputusan bebas tanpa lepas kes Datuk Seri Dr Ahmad Zahid Hamidi.

Wan Ahmad Fayhsal Wan Ahmad Kamal berkata, beliau memohon sidang Dewan Rakyat ditangguhkan mengikut Perkara 18 (1) dan (2) Peraturan-Peraturan Majlis Mesyuarat bagi memberi laluan kepada usul tersebut.

“Usul ini adalah perkara tertentu kerana Dewan Rakyat berhak mengetahui perincian dan asas keputusan berkenaan kerana Timbalan Perdana Menteri adalah seorang Ahli Dewan Rakyat.

“Peguam Negara perlu menyatakan perkara yang menjadi asas kepada penarikan 47 pertuduhan itu sedangkan mahkamah memutuskan wujud prima facie dan Timbalan Perdana Menteri diarah membela diri.

“Usul ini perlu disegerakan memandangkan ia membabitkan imej baik serta kredibiliti institusi Peguam Negara,” katanya dalam kenyataan yang disiarkan Facebook, hari ini.

Wan Ahmad Fayhsal yang juga bekas Timbalan Menteri Belia dan Sukan itu berkata, penjelasan tuntas daripada pihak Peguam Negara dapat melenyapkan persoalan serta pertikaian awam terhadap isu itu.

Katanya, usul berkenaan penting bagi memastikan tiada campur tangan dari pihak kerajaan khususnya pimpinan tertinggi negara dalam kes berprofil tinggi yang membabitkan ahli politik.

“Usul ini juga membabitkan kepentingan ramai untuk mengetahui mengapa 47 pertuduhan itu tidak diteruskan walaupun sebanyak 99 saksi pendakwaan sudah memberikan keterangan,” katanya.

Isnin lalu, Ahmad Zahid dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi.

Hakim Mahkamah Tinggi, Datuk Collin Lawrence Sequerah, membuat keputusan itu selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.


Tutup SUHAKAM jika tak ada kebaikan untuk rakyat

Oleh Siti Hafidah Abd Ghaffar

BANGI, 7 Rabiulawal 1443H, Khamis – Kerajaan perlu menjalankan ‘post mortem’ terhadap peranan Suruhanjaya Hak Asasi Manusia Malaysia (SUHAKAM) yang kelihatan lebih membela golongan liberal.

Bahkan, suruhanjaya itu juga dilihat tidak sepenuhnya membela hak asasi peribumi Melayu yang teraniaya kebelakangan ini.

Sebelum ini, SUHAKAM mencetuskan kemarahan ramai apabila bersikap tidak adil dalam Laporan Separuh Penggal mengenai Kitaran Ketiga Penilaian Berkala Sejagat (UPR).

Menerusi laporan tersebut, SUHAKAM antaranya mencadangkan kepada kerajaan untuk memiliki pendekatan inklusif terhadap hak untuk kesihatan yang merangkumi penjagaan kesihatan yang dapat diakses dan berpatutan kepada semua orang di Malaysia termasuk masyarakat yang rentan dan pelbagai seperti lelaki, wanita, non-binari, LGBTQ+ dan pekerja migran.

SUHAKAM juga mendesak Kementerian Pendidikan dan pihak berkuasa agama untuk berkomitmen dalam menjaga persekitaran pendidikan, di mana martabat kanak-kanak dihormati dan diskriminasi atas dasar orientasi seksual dan identiti jantina dihapuskan.

Menggesa kerajaan bertegas, Naib Pengerusi PEMBELA, Ustaz Masridzi Sat mengingatkan jangan kerana mahu kekal kuasa dan kepentingan politik, maka prinsip asas menjaga hak peribumi Melayu Islam diabaikan.

“Sepatutnya kerajaan dah lama buat ‘post mortem’ peranan SUHAKAM ini.

“Tutup saja jika banyak berikan keburukan kepada rakyat.

“Tak perlu berikan peruntukan jika banyak buat kerja yang mudarat kepada agama, bangsa dan negara kita, sedangkan banyak NGO-NGO Islam yang berjasa masih tidak dibantu dan dipedulikan” katanya ketika dihubungi Ismaweb.net hari ini.

Pada masa sama, Ustaz Masridzi turut meluahkan rasa kesal melihat sikap ‘double standard’ terus berlaku meskipun kerajaan bertukar.

“Jika terus begini tiada gunanya perubahan kepada kerajaan ini berlaku kerana golongan yang membuat kerosakan terus dibantu sedangkan pejuang-pejuang sebenar serta rakyat marhaen terus ditindas dan diabaikan,” dakwanya.


Dua juruterbang maut, pesawat tentera udara India terhempas

NEW DELHI, 29  Zulhijjah 1443H, Jumaat – Dua juruterbang maut selepas sebuah pesawat Tentera Udara India (IAF) terhempas di Rajasthan pada Khamis.

“Pada 9.10 malam sebuah pesawat IAF MiG 21 terhempas ketika membuat latihan. Kedua-dua juruterbang terkorban.

“IAF amat kesal dengan insiden itu dan siasatan telah diarahkan untuk kenal pasti punca nahas,” menurut IAF.

Pesawat itu dilaporkan berlepas dari pangkalan udara Uttarlai di daerah Barmer di Rajasthan.

Menurut laporan media tempatan, sejak Januari 2021 sudah enam pesawat MiG-21 terlibat dalam nahas udara. -Bernama


Cadangan tambah kolej vokasional tawar kursus EV antara tumpuan Dewan Rakyat

KUALA LUMPUR, 25 Rabiulawal 1445H, Rabu – Rancangan Kementerian Pendidikan (KPM) untuk menambah bilangan kolej vokasional yang bakal menawarkan kursus kemahiran dalam industri kenderaan elektrik (EV) antara tumpuan Dewan Rakyat hari ini.

Menurut Aturan Urusan Mesyuarat di laman rasmi Parlimen, perkara itu akan dibangkitkan Zahir Hassan (PH-Wangsa Maju) yang ingin tahu rancangan KPM untuk menambah kursus-kursus Pendidikan dan Latihan Teknikal dan Vokasional (TVET) yang lebih relevan seiring dengan perkembangan teknologi semasa.

Pada sesi sama, Datuk Che Mohamad Zulkifly Jusoh (PN-Besut) pula ingin tahu usaha kerajaan dalam mengatasi kes keganasan melibatkan “along” atau pemberi pinjaman wang tanpa lesen memandangkan berlaku peningkatan kes membabitkan kerosakan harta benda awam.

Tan Kok Wai (PH-Cheras) pula dijangka meminta kerajaan untuk menyatakan kekurangan dikenal pasti dalam sistem kesihatan negara terutamanya semasa COVID-19 yang tidak konsisten dengan aspirasi “Kesihatan untuk Semua” serta rancangan reformasi sistem penjagaan kesihatan menyeluruh yang akan dilakukan untuk meningkatkan kesejahteraan rakyat Malaysia.

Rang Undang-Undang Bekalan Elektrik (Pindaan) 2023 turut dijadual dibentang bagi bacaan kali kedua, hari ini.

Persidangan Dewan Rakyat kali ini berlangsung selama 32 hari bermula 9 Oktober hingga 30 November ini. – Bernama


Tiada rakyat Malaysia dalam insiden letupan di Beirut

KUALA LUMPUR, 15 Zulhijjah 1441H, Rabu – Kementerian Luar Negeri mengesahkan tiada rakyat Malaysia terbabit dalam insiden letupan dahsyat yang menggegarkan ibu kota Beirut pada Selasa.

Menterinya, Datuk Seri Hishammuddin Tun Hussein berkata berdasarkan laporan awal daripada Perwakilan Malaysia di Beirut, semua rakyat Malaysia di Lubnan selamat dan dinasihatkan agar terus kekal berada di rumah masing-masing.

Dalam pada itu, beliau turut menzahirkan rasa sedih dengan insiden yang mengorbankan sekurang-kurangnya 79 penduduk tempatan dan mencederakan lebih 4,000 yang lain.

“Malaysia tumpang bersedih dan sentiasa mendoakan rakyat Lubnan yang kita percaya amat tabah mendepani ujian ini.

“InsyaAllah, Malaysia akan bantu apa sahaja yang terdaya,” katanya seperti dipetik media tempatan, hari ini.

Kejadian pada kira-kira pukul 6 petang waktu tempatan (11 malam waktu Malaysia) di gudang dekat pelabuhan itu menjejaskan beratus-ratus kediaman dan bangunan berhampiran, termasuk kediaman bekas perdana menteri Saad Hariri.

Kementerian Dalam Negeri dalam pada itu memaklumkan gudang itu dipercayai menyimpan ammonium nitrat secara haram sejak enam tahun lalu.

Antara yang terbunuh adalah Setiausaha Agung Parti Kataeb, Nazar Najarian.

Sementara itu, Perdana Menteri, Hassan Diab menyifatkan kejadian itu sebagai ‘malapetaka’ dan individu bertanggungjawab akan dikenakan tindakan tegas.


Tasik Chini: Mana lesap tauke balak, taikun projek lombong?

BANGI, 15 Zulkaedah 1442H, Sabtu – Adakah logik apabila orang ramai dan NGO disaran menyumbang untuk mendapatkan RM20 juta bagi memulihkan 600 hektar kawasan di Tasik Chini?

Demikian persoalan ditimbulkan bekas Naib Presiden Ikatan Muslimin Malaysia (ISMA), Prof Dr Zainur Rashid Zainuddin susulan pelawaan Menteri Besar Pahang, Datuk Seri Wan Rosdy Wan Ismail berhubung usaha kerajaan negeri memulihkan semula kawasan berkenaan.

Terdahulu, kerajaan Pahang menganggarkan RM20 juta diperlukan dalam usaha memulihkan kawasan seluas 600 hektar di Tasik Chini, Pekan yang terjejas teruk akibat aktiviti perlombongan.

Wan Rosdy berkata, kerajaan negeri telah memperuntukkan RM1 juta daripada Kumpulan Wang Pemulihan Lombong Pahang bagi tujuan itu yang dijangka bermula Ogos ini.

Bahkan, kerajaan negeri juga akan menyalurkan peruntukan daripada Kumpulan Wang Pembangunan Hutan, selain mengalu-alukan jika ada individu atau badan bukan kerajaan (NGO) yang mahu turut serta dalam usaha itu.

Bagaimanapun, Dr Zainur Rashid seolah-olah menyifatkan langkah Wan Rosdy sebagai tidak logik apabila NGO perlu menyumbang setelah bukit dan tasik tercemar akibat aktiviti pembalakan serta perlombongan.

“Adakah logik? Setelah bukit-bukit digondol dan tasik tercemar akibat projek pembalakan dan perlombongan yang berleluasa.

“Orang ramai dan NGO juga turut disumbang untuk mendapatkan RM20 juta bagi membaik pulih 600 hektar kawasan di Tasik Chini.

“Ke mana lesapnya tauke balak dan taikun projek perlombongan tersebut?,” katanya dalam kenyataan, hari ini.


Serangan ke atas Palestin, jangan ada lagi rundingan dengan Israel

BANGI, 8 Syawal 1442H, Khamis – Rundingan bersama negara penjajah, Israel tidak lagi perlu diadakan susulan serangan berterusan ke atas Palaestin.

Naib Pengerusi PEMBELA, Ustaz Masridzi Sat berkata, serangan tidak berperikemanusiaan berkenaan mengakibatkan ramai mangsa tidak bersalah terkorban di Palestin khususnya golongan wanita dan kanak-kanak.

“Sokongan kita agar tanah air Palestin dibebaskan dari penjajahan Zionis Israel sejak dulu lagi.

“Kezaliman demi kezaliman, pembunuhan demi pembunuhan terhadap nyawa rakyat pribumi Palestin oleh rejim pendatang-pendatang Yahudi-Israel ini sepatutnya tiada lagi rundingan.

“Ya Allah, selamatkanlah umat Islam di Palestin,” katanya dalam satu kenyataan hari ini.

Ratusan orang awam di Palestin meliputi kanak-kanak, ibu mengandung dan orang kurang upaya (OKU), terkorban akibat kekejaman Israel melancarkan serangan agresif ke atas Semenanjung Gaza dalam konflik terbaru yang tercetus sejak minggu lalu.

Serangan Israel selama 11 hari berturut-turut itu telah meragut nyawa 227 rakyat Palestin, setakat hari ini , termasuk 64 kanak-kanak, 38 wanita meliputi tiga sedang hamil dan tujuh OKU.

Kira-kira 1,620 mangsa cedera 1,500 rumah musnah atau rosak teruk yang menyaksikan lebih 9,000 penduduk kehilangan tempat tinggal.

Manakala, lebih 7,200 unit kediaman lagi mengalami kerosakan sebahagian.


21 mukim di Kuala Terengganu dikenakan PKPD bermula Ahad

KUALA LUMPUR, 16 Syawal 1442H, Jumaat – Sebanyak 21 mukim dalam daerah Kuala Terengganu, Terengganu dikenakan Perintah Kawalan Pergerakan Diperketatkan (PKPD) bermula Ahad ini hingga 12 Jun bagi mengekang penularan wabak COVID-19.

Menteri Kanan (Keselamatan) Datuk Seri Ismail Sabri Yaakob berkata ia melibatkan mukim Manir, Bukit Besar, Pengadang Buluh, Belara, Paloh, Kubang Parit, Serada, Rengas, Chendering, Bandar, Chabang Tiga, Kepong, Gelugur Kedai, Kuala Ibai, Atas Tol, Tok Jamal, Losong, Batu Buruk, Pekan Chabang Tiga, Pulau pulau dan Gelugur Raja.

Beliau berkata Kementerian Kesihatan (KKM) mendapati berlaku peningkatan kes yang amat ketara sepanjang Mei lepas iaitu 349 kes atau 370 peratus bagi tempoh dua minggu di semua lokaliti tersebut.

“Selain itu, 46 kes positif COVID-19 direkodkan hasil saringan bergejala dan ia dikesan di hampir semua mukim dalam daerah Kuala Terengganu.

“Pelaksanaan PKPD itu untuk menyekat pergerakan dan jangkitan COVID-19 dari kawasan berisiko keluar dari lokaliti tersebut,” katanya dalam kenyataan mengenai Perintah Kawalan Pergerakan (PKP) hari ini. – Bernama


Kelulusan belanjawan bolehkan kerajaan fokus bantu rakyat

KUALA LUMPUR, 10 Rabiulakhir 1442H, Khamis – Kelulusan Belanjawan 2021 pada persidangan Dewan Rakyat hari ini selepas melalui tempoh tegang ketika perbahasan, memberikan keyakinan bahawa kepentingan rakyat dan negara, terutama dalam meningkatkan keupayaan kewangan rakyat pada waktu sukar dalam mendepani cabaran pandemik COVID-19 terus dibela.

Walaupun terdapat cubaan menolak belanjawan dengan peruntukan RM322.5 bilion itu, akhirnya majoriti Ahli Parlimen meluluskan belanjawan itu di peringkat dasar.

Penganalisis ekonomi turut menyifatkan penambahbaikan yang diumumkan Menteri Kewangan, Tengku Datuk Seri Zafrul Tengku Abdul Aziz khususnya membabitkan moratorium pinjaman bank, pengeluaran simpanan Kumpulan Wang Simpanan Pekerja (KWSP) dan bantuan langsung yang diperluaskan amat diperlukan rakyat yang terjejas akibat pandemik COVID-19, dan wajar mendapat sokongan.

Pensyarah Sekolah Perniagaan dan Ekonomi, Universiti Putra Malaysia (UPM), Prof Madya Dr Anuar Bali Mohamed berkata, kelulusan Belanjawan 2021 ini akan membolehkan kerajaan memberi fokus dalam memberi bantuan kepada rakyat terutama dalam aspek peluang pekerjaan.

Isu pengangguran merupakan isu paling menekan rakyat ketika ini terutama dengan kelembapan ekonomi berikutan pandemik COVID-19 yang telah menyebabkan ramai kehilangan pekerjaan.

Menurut rekod Sistem Insurans Pekerjaan (EIS), sejumlah 95,995 individu diberhentikan kerja sejak Januari hingga 13 Nov 2020 dan kadar pengangguran rasmi pada September adalah 4.6 peratus yang bermaksud terdapat 737,500 orang yang tidak bekerja, katanya.

“Dengan kelulusan belanjawan ini, kerajaan dapat menyalurkan bantuan kepada Perusahaan Kecil dan Sederhana (PKS) untuk bernafas bagi meneruskan operasi kerana mereka (PKS) membuka 66 peratus peluang pekerjaan,” katanya kepada Bernama.

Dewan Rakyat hari ini meluluskan Belanjawan 2021 dengan sokongan undi majoriti ahli Parlimen di peringkat dasar selepas Menteri Kewangan melakukan beberapa pindaan berdasarkan saranan ahli Parlimen yang membahaskan Rang Undang-Undang Perbekalan 2021 yang dibentangkan 6 Nov lepas.

Sebelum ini, terdapat ura-ura Belanjawan 2021 berdepan laluan sukar untuk diluluskan ekoran sokongan bersyarat ahli Parlimen Barisan Nasional (BN) dan pembangkang yang antara lain menuntut pelanjutan moratorium automatik selama enam bulan, menuntut pengeluaran sekali gus RM10,000 daripada Akaun 1 KWSP dan mempertikaikan cadangan mewujudkan semula Jabatan Hal Ehwal Khas (JASA) membabitkan peruntukan RM85.5 juta.

Anuar berkata, melalui belanjawan yang diluluskan ini juga dapat mencipta lebih banyak peluang pekerjaan melalui Skim Jaminan Penjanaan Pekerjaan (JanaKerja) yang memperuntukkan sebanyak RM3.7 bilion untuk 500,000 peluang pekerjaan.

Menurut Anuar lagi, melalui belanjawan terbesar dalam sejarah negara ini juga akan dapat memperkasakan agenda Bumiputera apabila kerajaan memberi peruntukan sebanyak RM11.1 bilion bagi pembangunan ekonomi Bumiputera, meningkat RM3.1 bilion atau 28 peratus berbanding tahun lepas.

Selain itu, kadar indeks kemiskinan kaum Bumiputera juga lebih tinggi berbanding kaum lain iaitu Bumiputera 7.2 peratus, Cina 1.4 peratus dan India 4.8 peratus.

Dalam ucapan penggulungannya hari ini, Tengku Zafrul mengumumkan pengeluaran i-Sinar KWSP akan diperluaskan daripada dua juta kepada lapan juta pencarum KWSP yang terjejas akibat COVID-19 dan meningkatkan had pengeluaran kepada RM10,000 (bagi individu yang mempunyai simpanan RM90,000 dalam akaun 1 KWSP).

Menteri Kewangan juga turut mengumumkan bantuan secara sekali beri kepada semua petugas barisan hadapan (polis, tentera, Rela dan lain-lain) sebanyak RM300 yang sebelum ini hanya diberikan kepada petugas kesihatan (bantuan sekali beri RM500).

Bagi penganalisis ekonomi, Prof Madya Dr Ahmed Razman Abdul Latiff, belanjawan yang diluluskan hari ini akan membantu meningkatkan kecairan dalam pasaran melalui bantuan kewangan secara langsung atau tidak langsung kepada kelompok terjejas.

Katanya, kemudahan pengeluaran simpanan akaun 1 KWSP yang diperluaskan kepada lapan juta pencarum yang terjejas akibat COVID-19 dan peluasan kemudahan moratorium kepada kelompok M40 adalah bantuan tidak langsung kepada pihak memerlukan.

“Saya lihat penambahbaikan yang diumumkan dalam belanjawan ini adalah baik dari segi meningkatkan kecairan dalam pasaran melalui bantuan kewangan secara langsung dan tidak langsung, misalnya, kemudahan moratorium walaupun tidak diberi secara pukal selama enam bulan tetapi ia diperluaskan kepada semua kelompok secara bersasar.

“Begitu juga kemudahan pengeluaran simpanan Akaun 1 KWSP kepada lapan juta pencarum adalah bantuan secara tidak langsung kepada rakyat,” katanya.

Apa yang boleh disimpulkan, Belanjawan 2021 yang diluluskan secara dasarnya hari ini memperlihatkan kematangan politik negara dalam memberi keutamaan kepada agenda kesejahteraan rakyat dan negara.

Rakyat pastinya menarik nafas lega kerana ahli politik kembali kepada asas hakiki peranan mereka dalam memastikan kestabilan negara yang sedang menghadapi krisis kesihatan dan ekonomi akibat pandemik COVID-19. – Bernama


Agong, Permaisuri zahir takziah kepada keluarga Mohd Adib

KUALA LUMPUR, 26 Safar 1444H, Khamis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas Ketua Menteri Melaka kelima Datuk Seri Mohd Adib Mohamad Adam yang kembali ke Rahmatullah semalam.

Menerusi catatan di Facebook Istana Negara, Seri Paduka berdua menzahirkan rasa sedih dengan pemergian Allahyarham dan berharap seluruh keluarga sabar serta tabah menghadapi dugaan dan suasana sedih dan pilu itu.

Al-Sultan Abdullah dan Tunku Azizah juga mendoakan agar roh Allahyarham dicucuri rahmat oleh Allah SWT dan ditempatkan bersama para solihin.

“Seri Paduka berdua amat menghargai khidmat bakti, jasa serta pengorbanan Allahyarham kepada masyarakat dan negara, dan menyifatkan pemergian Allahyarham sebagai satu kehilangan besar kepada negeri Melaka,” menurut catatan itu.

Jenazah Mohd Adib, 81, selamat dikebumikan di Makam Pahlawan, Bukit Palah, Melaka malam tadi.

Selain menjadi Ketua Menteri Melaka dari 11 Julai 1978 hingga 26 April 1982, Mohd Adib juga pernah memegang jawatan Menteri Penerangan dan Menteri Pembangunan Luar Bandar, Koperasi dan Usahawan. – Bernama


PRN Johor: Hasrat pembangkang buat ‘come back’ mungkin tak kesampaian

Oleh Zuhayati Yazid

BANGI, 16 Rejab 1443H, Jumaat – Impian pembangkang untuk melakukan ‘come back’ atau bangkit di Johor selepas dimalukan dalam tiga pilihan raya negeri (PRN) yang lalu berkemungkinan tidak akan kesampaian.

Mereka kini umpama ‘mati akal’ apabila tiada isu yang boleh dimainkan untuk membangkitkan kemarahan rakyat dalam usaha melobi undi seperti mana pernah dilakukan menerusi Pilihan Raya Umum ke-14 (PRU14).

Pakar perundangan dari Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood berkata, perkara tersebut merupakan satu tamparan hebat kepada pembangkang pada ketika ini.

“Hari ini tiada lagi isu-isu serius yang boleh dibawa pembangkang untuk mencari silap, yang ada sekadar isu-isu remeh melibatkan harga telur dan perkara-perkara yang mudah sahaja yang langsung tidak menjadi racun kepada kerajaan.

“Hakikatnya, rakyat boleh menilai tindakan kerajaan dalam menyalurkan pelbagai bantuan untuk rakyat terutama mangsa-mangsa banjir dan bantuan susulan COVID-19.

“Semua ini tidak sebesar isu-isu seperti PRU14 lalu sehingga membuatkan rakyat nekad untuk berubah sekali gus mengangkat pembangkang menjadi pemimpin,” katanya ketika dihubungi Ismaweb.net, hari ini.

Selain itu, dakwa beliau, pengalaman buruk selama 22 bulan di bawah kerajaan Pakatan Harapan (PH) juga mungkin memberi kesan kepada kepercayaan rakyat terhadap pembangkang.

Jelasnya, pengalaman tersebut membuatkan rakyat berasa serik dan tidak mahu lagi mengulangi kesilapan sama.

“Mereka sebenar cuba menggali kesalahan namun rakyat sebenarnya memerhati dan boleh menilai semua itu secara jelas.

“Kalau kita perhati, rakyat mula menilai kebolehan pembangkang ketika menjadi kerajaan dan dalam tempoh itu pelbagai kekurangan dan kelemahan muncul membuatkan rakyat tawar hati dan menilai dengan sebenar,” katanya.


PKP: Dua kali tertangguh, bicara kes rasuah Zahid disambung 25 Ogos

SHAH ALAM, 2 Muharram 1443H, Rabu – Selepas dua kali ditangguh berikutan pelaksanaan Perintah Kawalan Pergerakan (PKP) 3.0, perbicaraan kes Datuk Seri Dr Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN), akan bersambung pada 25 Ogos ini.

Timbalan Pendakwa Raya, Datuk Raja Rozela Raja Toran ketika dihubungi Bernama menerusi aplikasi WhatsApp hari ini berkata, perbicaraan kes bekas Timbalan Perdana Menteri itu akan berlangsung selama tiga hari iaitu pada 25 Ogos, 1 dan 2 Sept di hadapan Hakim Mahkamah Tinggi Datuk Mohd Yazid Mustafa.

“Pihak pendakwaan akan memanggil dua atau tiga saksi untuk memberi keterangan pada 25 Ogos itu,” katanya.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada syarikat Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan. – Bernama


Taliban umum tubuh kerajaan interim di Afghanistan

KABUL, 1 Safar 1443H, Rabu – Taliban mengumumkan penubuhan kerajaan sementara atau interim di Afghanistan yang akan dipimpin oleh Mullah Mohammad Hasan Akhund, lapor Agensi Anadolu, semalam.

Pengumuman itu dibuat sehari selepas kumpulan itu mengatakan mereka telah menguasai sepenuhnya negara berkenaan.

Jurucakap Taliban, Zabihullah Mujahid memaklumkan, Akhund telah dilantik sebagai ketua ‘kerajaan sementara’, sementara Mullah Abdul Ghani Baradar dan Mullah Abdul Salam Hanafi akan menjadi timbalannya.

Manakala, Sarajuddin Haqqani akan menjadi pemangku Menteri Dalam Negeri dan Amir Khan Muttaqi dilantik sebagai pemangku Menteri Luar Negeri.

Mullah Yaqoob pula dilantik sebagai pemangku Menteri Pertahanan, sementara Zabihullah akan menjadi pemangku Menteri Budaya dan Komunikasi. – Agensi


UiTM kurangkan yuran konvokesyen bagi 3 sesi

SHAH ALAM, 3 Zulhijjah 1442H, Selasa – Universiti Teknologi Mara (UiTM) bersetuju mengurangkan yuran konvokesyen bagi sesi – 93, 94 dan 95 sebanyak RM40 yang dikenakan kepada para graduan bagi semua peringkat pengajian ijazah dan diploma.

Ketua Perhubungan Awam, Media dan Protokol UiTM Nora Noordin dalam kenyataan hari ini berkata, pengurangan bagi semua graduan sesi konvokesyen tersebut sebanyak RM3 juta itu dibuat untuk mengurangkan beban kewangan yang perlu dibayar oleh para graduan.

“Pengurangan yuran konvokesyen tersebut diberi secara automatik kepada semua peringkat pengajian ijazah doktor falsafah, ijazah sarjana, diploma lepasan ijazah, ijazah sarjana muda, program profesional dan diploma,” katanya.

Katanya, melalui pengurangan yuran konvokesyen sebanyak RM40, para graduan hanya perlu membayar antara RM110 hingga RM190 sahaja.

Beliau berkata, Pengurusan Tertinggi UiTM juga telah memutuskan bahawa sama ada istiadat konvokesyen secara fizikal boleh dilaksanakan atau tidak pada tahun ini adalah tertakluk kepada keadaan semasa.

“Justeru, keputusan muktamad mengenai kaedah konvokesyen yang dijalankan hanya akan diumumkan pada masa yang lebih sesuai dan suasana mengizinkan,” katanya.

Nora berkata, bagi graduan yang telah membuat bayaran yuran konvokesyen akan dimaklumkan untuk mengisi e-Borang Pemulangan Yuran Konvo ke-93 bagi pemulangan RM40 manakala graduan yang belum membayar yuran konvokesyen, bil yuran akan dibatalkan dan akan dijanakan bil yuran yang baharu.-  Bernama


Pilihan raya Syria dicemari letupan bom korban 7 nyawa

ALEPPO, 28 Zulkaedah 1441H, Isnin – Sebuah kereta berisi bahan ledakan meletup di bandar Azaz di Barat Laut Syria, yang diduduki oleh militan disokong Turki, membunuh sekurang-kurangnya tujuh orang dan puluhan lain cedera.

Kumpulan Pemerhati untuk Hak Asasi Manusia Syria (SOHR) berkata, kereta itu meletup di sebuah bulatan yang menuju ke pintu masuk pos sempadan Bab al-Salam.

Ketua SOHR, Rami Abdel Rahman berkata, tujuh orang – termasuk lima orang awam – terbunuh dan lebih daripada 60 orang yang lain cedera.

Bagaimanapun, agensi berita Anadolu melaporkan, jumlah yang cedera adalah 85 orang.

Terdapat wanita dan kanak-kanak di antara yang cedera, lapor AFP memetik ketua SOHR.

Orang awam yang cedera, ada di antaranya dalam keadaan kritikal, telah dibawa ke seberang sempadan Turki dan dimasukkan ke hospital di bandar Kilis, kata laporan itu.

Militan yang disokong Turki merampas bandar itu sebagai hasil daripada Operasi Euphrates Shield Ankara yang dilancarkan pada tahun 2016.

Syria Utara kerap digegarkan dengan letupan bom, yang dipersalahkan oleh Ankara kepada Unit Perlindungan Rakyat (YPG) pimpinan Kurdish.

Namun, SOHR menyalahkan Daesh atas serangan semalam, dengan mengatakan ia mungkin sebagai pembalasan atas peningkatan operasi oleh Turki dan pasukan yang disokong Turki yang menentang Daesh di wilayah tersebut.

Serangan maut itu berlaku ketika rakyat Syria mengadakan pilihan raya untuk memilih Parlimen baharu. – Agensi


MetMalaysia jangka hujan berterusan bermula esok hingga 2 Januari

KUALA LUMPUR, 21 Jamadilawal 1443H, Ahad – Jabatan Meteorologi Malaysia (MetMalaysia) menjangkakan akan berlakunya luruan monsun pada esok hingga 2 Januari tahun depan dan pada masa sama, terdapat sistem cuaca tekanan rendah di Laut China Selatan.

Menurut hantaran di Facebook rasmi MetMalaysia hari ini, keadaan itu berpotensi menyebabkan hujan berterusan di timur Sabah pada 27 Disember hingga 2 Januari dan di barat Sarawak pada 29 hingga 31 Disember ini.

Manakala di Johor, Pahang, Terengganu dan Kelantan pada 30 Disember hingga 2 Januari.

Angin kencang dan laut bergelora juga dijangka berlaku di perairan Laut China Selatan termasuk  kawasan perairan Pantai Timur di Semenanjung pada 27 Disember hingga 2 Januari.

MetMalaysia mengeluarkan ramalan itu berdasarkan analisis model METMalaysia Weather Research and Forecasting Model (MMD-WRF), European Centre for Medium-Range Weather Forecasts (ECMWF) dan Global Forecast System (GFS). – Bernama


Bodek? Selagi ada mentaliti kelas ke-3 kita takkan maju

APABILA seorang menteri jatuh basikal kerana terlanggar lubang kecil (pothole), cedera sikit, secepat kilat, permohonan maaf dihulurkan. Tidak lama selepas itu, tindakan segera, menampal jalan tersebut.

Berapa ramai rakyat marhaen yang jatuh, cedera, ada yang meninggal kerana tidak nampak ‘pothole’ tersebut, terutama ketika musim hujan, bila mana ‘pothole’ ditutupi air.

Nasihat saya kepada agensi kerajaan tersebut, selagi kerja membodek menteri (bos) ini tidak dihentikan selagi itulah kita tak akan ke mana-mana.

Percayalah. Ini mentaliti kelas dunia ketiga.

Mentaliti kelas dunia pertama, berani menegur kerana benar, bukan bodek. Saya puji netizen dalam hal ini, bukan JKR, walaupun JKR telah menampal jalan tersebut sepantas kilat.

Akibat insiden tersebut, rata-rata netizen mempersoalkan tindakan jabatan kerajaan dalam memberi maklum balas pantas bersabit aduan kerosakan jalan.

“JKR Kuala Langat memohon maaf ke atas kejadian yang menimpa YB Menteri dan akan mengambil tindakan segera ke atas isu berkenaan dan mendoakan YB cepat sembuh,”.

Hebat JKR dalam memberikan respon dan tindakan bila kena pada menteri.

Namun, bila kena pada rakyat, ini komen netizen

“Tudia bila tang menteri jatuh terseret sikit laju minta maaf, kami yang marhaen ni hari-hari ngadap pothole sampai dah jadi asam garam hangpa buat dang ja. Sekian luahan hati yang lama terbuku,” salah satu komen padu.

Malah, ada juga di antara netizen yang memuat naik gambar jalan rosak di kawasan perumahan masing-masing, mengharapkan tindakan segera daripada JKR.

Tidak kurang juga, ada yang memuat naik gambar kecederaan yang dialami masing-masing gara-gara kemalangan yang berpunca daripada jalan rosak.

Tidak kurang mendoakan agar ada menteri jatuh lagi, agar jalan di kawasan mereka dapat diperbaiki.

Sedar atau tidak, cuba buat kajian berapa ramai rakyat marhaen yang cedera, yang meninggal dunia kerana terlanggar ‘potholes’ terutama ketika hujan.

Wahai JKR dan PBT, saya ingin cadangkan, setiap hari, bawalah satu lori tar untuk tampal jalan-jalan yang berlubang ini. Lalui jalan raya dan lorong-lorong jalan, demi keselamatan dan nyawa rakyat, barulah betul tag line JKR – Jasa Kepada Rakyat.

Prof Dr Mohd Ridhuan Tee Abdullah


Hadi Awang tawar diri jadi kumpulan awal terima vaksin

BANGI, 27 Jamadilakhir 1442H, Selasa – Presiden PAS, Datuk Seri Abdul Hadi Awang sedia untuk menjadi sebahagian daripada kumpulan awal menerima suntikan vaksin COVID-19.

Abdul Hadi memaklumkan beliau telah mendapat taklimat berkaitan Program Imunisasi COVID-19 Kebangsaan khususnya tentang kepentingannya terhadap usaha-usaha meningkatkan imuniti kelompok dalam masyarakat, supaya mempunyai daya tahan terhadap penyebab jangkitan penyakit tersebut.

“Justeru saya ingin menyatakan kesediaan untuk menjadi sebahagian daripada penerima terawal suntikan vaksin COVID-19 bersama-sama YAB Perdana Menteri.

“Ia sebagai tanda sokongan terhadap usaha kerajaan memerangi pandemik ini,” katanya menerusi hantaran di Facebook, hari ini.

Pada masa sama, beliau yang juga Ahli Parlimen Marang meminta semua pihak untuk bersama-sama berganding bahu dan menggembeleng usaha bagi memerangi wabak COVID-19 tanpa mengira perbezaan fahaman politik.

“Fokus utama kita sekarang adalah memastikan keselamatan rakyat terjamin dan ekonomi negara kembali pulih,” katanya.


Dakwaan kait PN guna Twitter Hadi Awang palsu

BANGI, 7 Jamadilawal 1444H, Jumaat – PAS menafikan dakwaan tular membabitkan Presidennya, Tan Sri Abdul Hadi Awang berhubung pelantikan jawatan Kabinet di dalam Kerajaan Perpaduan yang diterajui Perdana Menteri, Datuk Seri Anwar Ibrahim.

Kenyataan menerusi Twitter Abdul Hadi Awang itu mendakwa bahawa PAS meminta Kerajaan Perpaduan mengekalkan jawatan lantikan yang dibuat ketika pemerintahan Perikatan Nasional (PN).

Dakwa kenyataan itu, walaupun tidak diberikan tempat dalam Kabinet yang baharu, ia sebagai bukti Perdana Menteri mengikut titah Yang di-Pertuan Agong.

“Jika dirombak PAS tidak teragak untuk mengadakan bantahan kepada YDPA,” dakwa kenyataan berkenaan.

Bagaimanapun, PAS dalam kenyataan ringkas di Facebook pagi ini menegaskan bahawa kenyataan yang disebarkan oleh pihak tidak bertanggungjawab itu adalah palsu.

PN-PAS memutuskan untuk tidak menyertai Kerajaan Perpaduan dan bertegas untuk menjadi pembangkang di dalam Parlimen, pasca Pilihan Raya Umum Ke-15 (PRU15).

PN adalah gabungan parti kedua terbesar yang mendapat undi terbanyak selepas Pakatan Harapan (PH) dengan 73 kerusi Parlimen pada PRU15 lalu.


Varian Omicron: Jepun sekat ketibaan pelancong asing

TOKYO, 24 Rabiulakhir 1443H, Isnin – Perdana Menteri Jepun Fumio Kishida berkata kerajaan akan melarang kemasukan baharu semua warga asing mulai Selasa berikutan kebimbangan terhadap varian Omicron, lapor Xinhua.

Kishida berkata keputusan itu dibuat untuk mengelak senario yang tidak diingini dan ia adalah langkah sementara sehingga maklumat yang lebih jelas mengenai varian Omicron diperoleh.

Sebelum ini, Jepun telah melarang kemasukan pengembara atau mereka yang pernah mengunjungi negara seperti Botswana, Eswatini, Lesotho, Malawi, Mozambique, Namibia, Afrika Selatan, Zambia dan Zimbabwe. – Bernama